Bukedde Online - Poliisi ewadde Bobi Wine ekiragiro\nPoliisi ewadde Bobi Wine ekiragiro\nAbdallah Kitatta Kooti emukunyizza n'awunga...\nBryan White bamututteko emmotoka ye n'atunula...\nAdded 18th July 2018\nPOLIISI eyise omubaka wa Kyaddondo East, Robert Kyagulanyi Ssentamu amanyiddwa nga Bobi Wine okweyanjula ku CPS mu Kampala leero ku Lwokusatu ku by’okwekalakaasa olw’omusolo gwa ‘Mobile Money’ ne ‘social media’. Bobi Wine akakasiza nga bwe yafunye ebbaluwa ezimuyita ku poliisi era leero agenda kweyanjula mu buntu abannyonnyole.\nAyongeddeko nti bino tebigenda kumutiisatiisa yadde okubaggya ku mulamwa kubanga byonna bye bakola babikola mu mateeka era balwanirira ddembe lya muntu wa bulijjo anyigirizibwa olw’omusolo omungi okumubinikibwa.\nBobi Wine bamulanga kukulemberamu kibinja ky’abantu ne batambula mu kibuga nga baagala kutuuka ku kibangirizi kya Ssemateeka okulaga obutali bumativu ku musolo ogwateereddwa ku ‘Mobile Money’ ne ‘social media’ ku Lwokusatu lwa wiiki ewedde. Omwogezi wa poliisi mu Kampala n’emiriraano, Luke Owoyesigyire yategeezezza ng’ okwekalakaasa kwa Bobi Wine ne baane bwe baakukola mu bukyamu ekitegeeza nti balina emisango gye bazza.\nMUSAJJA WE BAMUSINDISE LUZIRA Eddy\nSsebuwufu amanyiddwa nga Eddy Mutwe kanyama wa Bobi Wine eyakwatibwa poliisi ku Lwokutaano , eggulo ku Lwokubiri yasindikiddwa Luzira nga bagamba alina emisango gye yazza mu kwekalakaasa okwaliwo omuli okukuba abaserikale, okubalemesa okukola emirimu gyabwe wamu n’okubbba empigu.\nYatwaliddwa mu kkooti ya Buganda Road gye baamusomedde emisango egy’enjawulo era omulamuzi Esther Nahirya n’amusindika mu kkomera e Luzira okutuusa nga July 24, 2018. Ono yeegasse ku Fred Nyanzi, mukulu wa Bobi Wine ne David Lule ne Julius Katongole abaasindikiddwa e Luzira ku Lwokutaano oluwedde.\nAfande Seiko alaze engeri gy'akozesaamu ebiseera bye eby'eddembe\nEndongo ya Afrigo ewooma!\nSK Mbuga tenderezza Bukedde, muli bamaanyi.\nMuseveni ne Bobi bayigga kalulu k’e Kalungu\nBadman tebaamukubira kwemakula\nWalukagga asamituse okuttibwa abadigize ku mwalo e Lambu


Bukedde Online - Kale bba, Aisha abalaba\nKale bba, Aisha abalaba\nBukya nziba, leero bantimpudde...!\nBannange temunswaza ndi Faaza\nRONALD Mayinja bw’atuuka ku bamaama kirabika awaayo byonna ne yeerabira mukyala we Aisha. Bwe yabadde ku Eden e Bwaise, yacamudde abantu naddala bamaama ne batuuka okulinnya ku siteegi.\nKyokka maama omu bwe yamutuuseeko n’asuula eri emikono ng’alinga agamba nti ‘ebyange byonna twala’. Era wano abantu we baatandikidde okumukuba olube nti, Ssebo Mayinja teweerabira nti oli mufumbo era Aisha abalaba.\nYabadde ne Catherine Kusasira eyakubidde abadigize enyimba okwabadde Byali Bikadde, Sonyiwa banno, Mr. Handsome n’endala. Mayinja yayimbye ennyimba nga Abalina ssente, Nteebereza, Gunjula, Tuwagira Nguzi n’endala. Baabadde mu kivvulu ekyatuumiddwa Ani asinga.


Katumba Wamala Asimattusse Amasasi Muwala We Alusuddemu Akaba – Uganda Today\nChris KatoJune 1, 2021\nGenerali Edward Katumba Wamala abadde minisita mu gavumenti ya Generali Yoweri Tibuhaburwa Museveni eyakagwaako kumakya ga leero, bamutamanya ngamba bazinze motoka ye bwabadde egenda okuziika omukadde amuzaalira omukyala.\nMu motoka eno abaddemu ne muwalawe Brenda Nantongo atalusimattusse bwakubiddwa amasasi agamutiddewo awamu ne dereva wa kitaawe Haruna Kayondo ku luguuddo oluyitibwa Kisota nga onotera okutuuka ku nkulungo y’oluguudo mwasa njala eye Kisaasi Ntinda.\nGenerali Edward Katumba Wamala nga yakagigibwa mu motoka nga abazigu bakamulumba\nOmukuumiwe yalwanye bwezizingirire nga agudde kumukamaawe obutayongerwa kukubibwa masasi naye nakuba abazigu Amasasi era omu kubo yabuuse nebisago nga tebanaba kudduka kuva mukifo webalumbidde generali Katumba.\nKatumba yaddusiddwa nga ali bodaboda nomukuumiwe mukalwaliro okumpi awo nafuna obujanjabi obusooka era oluvanyuma yagiddwaawo natwaliibwa ku Medipal Hospital eKololo gyakyajanjabirwa.\nKatumba obutafanaganako nabakungu ba gavumenti abazze batirimbulwa abazigu mungeri yeemu gyebayagadde okutta Katumba nga batambulira ku bodaboda, abadde namukisa okufuuka kawonawo.\nBanne omuli eyali omulamuzi era omwaabi wa gavumenti Joan Kagezi, AIP Fred Kaweesi, Muhamed Kirumira ne eyali omubaka mu lukiiko lwe Ggwanga olukulu ne bammaseka abawera bo tebalutonda!\nKatumba nga atusiiddwa mu ddwaliro nga ayogera mu Lungereza yategezezza abamawulire nti “God has given me a second chance, I have survived but my daughter has died, pray for Mrs Katumba” ekivunulwa nti Katonda ampadde omukisa gwokubeerawo ogw’okubiri, nduvunuse, naye kyannaku nnyo nti muwala wange bammusse! Musabire nnyo mukyala wange.\nKusinziira ku mwogezi wamagye Brigadier Byekwaso yategezezza bannamawulire nti muwala wa Generali Edward Katumba Wamala wakuziikibwa kubigya byabajjajjabe kulwokuna lwa Sabiiti eno.\nKatikkiro wa Buganda yenyamidde nnyo olwokufa kwabantu mu Ggwanga ate abatemu nebatakwatibwa.\nYe amukulembeze wa NUP Robert Kyagulanyi Ssentamu asabye gavumenti esse ennyo essira mukutebenkeze eGgwanga mukifo kyokutuntuza abali ku ludda oluvuganya.


Omujaasi ali ku ddaala lya Sgt. asingisiddwa mu kkooti y’amagye omusango gw’obutemu n’asibwa emyaka 30. Sgt. Robert Okiror omu ku balwanye ntalo ez’amaanyi ng’olwa Kony, ADF Central Africa n’olwa Somalia, yasibiddwa ku musango gw’okutemula abantu babiri.\nOmujaasi ali ku ddaala lya Sgt. asingisiddwa mu kkooti y’amagye omusango gw’obutemu n’asibwa emyaka 30.\nSgt. Robert Okiror omu ku balwanye ntalo ez’amaanyi ng’olwa Kony, ADF Central Africa n’olwa Somalia, yasibiddwa ku musango gw’okutemula abantu babiri.\nKkooti y’amagye eyatudde e Kisoro ku Lwokutaano nga yakuliddwa, Col. Geoffrey Mujuni, ye yasingisizza omujaasi ono omusango. Kkooti yategeezezza abaabaddewo nti omujaasi ono nga December 28 omwaka oguwedde yakwata emmundu y’ekika kya SMG n’akuba abantu babiri Teopista Nyiramigisha ne munne Peninah Kampiire amasasi n’abatta.\nOmujaasi yakkirizza okuzza omusango n’ategeeza nti kino yakikola lwa busungu omukazi bwe yayagala okumutta n’akwata oluku amukube. Olutalo luno kigambibwa nti lwava ku kumusaba kaadi ya ATM gye yali amuteresezza ng’akitegedde nti omusaala gumaze okuyingirawo.\nOmujaasi mu kwewozaako yategeezezza nti bukya ayingira magye, tazzangako musango gwonna naddala mu ntalo z’alwanye nga kino kyamutuukako mu ngeri gy’ataayagala. Yasabye kkooti etunule mu birungi by’akoledde eggwanga lye.\nCol. Mujuni yateegeezezza nti omujaasi ono wadde nga waaliwo okuyombagana ne Nyiramigisha, we yatambulira okugenda mu bbalakisi okunona emmundu kyali kimusobozesa okukendeeza ku busungu n’atakola kikolwa kino.\nYategeezezza nti mulimu gwa UPDF okukuuma abantu sso si kubattazebwa.\nYategeezezza nti wadde ng’omugenzi yalina ensobi, teyalina kumutta n’atwaliramu n’ataalina musango.\nWabula abantu b’omu kibuga Kisoro baalumiddwa nnyo omujaasi ono okukaligibwa emyaka gino gyonna nga bagamba nti okufa kw’omukazi ekibuga Kisoro kyassa ku kikkoowe kubanga yali mukazi muzibu mu kukuba abasajja naddala ababa bamukwanye.\nAbantu era baasondedde Okiror ssente ne bazimuwa ng’ali ku kabangali ya poliisi atwalibwa mu kkomera.\nKkooti eyatta abantu 2 kkooti y''amagye emusibye emyaka 30


Bukedde Online - Ofiisa wa poliisi eyafudde abadde ku mbiranye n'abamu ku bakulu\nOfiisa wa poliisi eyafudde abadde ku mbiranye n'abamu ku bakulu\nOmusomesa bamusibye emyaka 11 lwa kuwamba muyizi\nMuseveni azzeemu okutangaaza ku musolo gw...\nOfiisa wa poliisi eyafiiridde e Dubai abadde ku mbiranyi n’abamu ku bakulu mu poliisi nga kigambibwa nti abadde abalemesa ddiiru.\nCP. Wilfred Okello Makmot\nCP. Wilfred Okello Makmot y’abadde avunaanyizibwa ku mmundu entono (light weapons) n’okulondoola ebitongole ebikuumi eby’obwannanyini, n’emmundu eziri mu mikono gy’abantu baabulijjo.\nKigambibwa nti emmundu mu poliisi ziriko ddiiru efuna. Waliwo boofiisa abagabira abantu abakyamu emmundu era bano tebaagala zirambibwe.\nWaliwo n’abantu baabulijjo abaagala okufuna emmundu ez’omulembe ezitakkirizibwa bantu baabulijjo bano okuzifuna bagulirira.\nOkello yafudde nga July 9, ng’ali ku kisaawe ky’ennyonyi e Dubai bwe yabadde alinze ennyonyi emuleeta e Ntebe.\nYavudde Amerika gye yeetaba mu lukiiko lw’ekibiina ky’amawanga amagatte (UN) olukwata ku kukusa emmundu. Lwabadde mu New York nga June 18-30. Gye yava n’ayitira e Florida eri abooluganda lwe.\nYavudde mu Amerika nga July 8, kyokka n’afiira e Dubai ng’alinze ennyonyi emuleetera e Ntebe.\nKyategeezeddwa nti Okello abadde n’obuzibu ne bofiisa banne ng’emirundi egimu alinnya mu ddiiru zaabwe.\nEra wadde y’omu ku baludde mu bifo era ng’akola bulungi emirimu kyokka baamutuulako n’atakuzibwa kusukka ku ddaala lya kaminsona (Commissioner of police).\nEnsonda zaategeezezza nti Okello era abadde n’obuzibu ne boofiisa ku nkwata y’ensonga za Kaweesi.\nKaweesi bwe yatemulwa nga March 17, 2017 olwo abakungu mu poliisi ne bakissa ku Okello nti yali alagajjalidde omulimu gwe n’atalondoola mmundu ziyingira mu ggwanga mu bukyamu.\nOlwo baali balumiriza nti emmundu ezatta Kaweesi mu Uganda teziriimu nga zirabika zaayingizibwa kuva bweru.\nOmu ku mikwano gya Okello yagambye nti, abakulu abalala, baali bamunenya okweyingiza mu bitamukwatako ng’abuuliriza ku mmundu ezaali zaagabibwa mu bantu babulijjo.\nKigambibwa nti waliwo boofiisa mu poliisi ababadde bafuna mu mmundu ezigabwa eri abantu ba bulijjo abatayagala mmundu kuteekebwako laama n’abalala ababadde batunda emmundu za poliisi.\nPaddy Sserunjogi amanyiddwa nga Sobi, yavaayo n’alumiriza omu ku banene mu poliisi nti ye yali amuwa emmundu ze yakozesanga mu bubbi n’amala n’azimuddiza ng’amaze emirimu. Sobi y’omu ku babbi abaali bakaabya Bannakampala.\nYali abbisa mmundu n’okutemula abantu. Omwezi oguwedde, amagye gaakutte Good Mwesigye eyali yalondebwa Gen. Kale Kayihura okukulira ekitongole kya poliisi ekikwasisa empisa ekya PSU ng’adda mu bigere bya Joel Aguma eyaggulwako emisango mu kkooti y’amagye.\nKigambibwa nti, Mwesigye baamukutte lwa kutunda mmundu za poliisi. Ate Abudallah Kitatta, bwe yakwatibwa yeewozaako nti emmundu ze baamukwata nazo, za muserikale we eyamuweebwa poliisi okumukuuma.\nEmmundu essatu ze baamukwata nazo, emu yokka y’eriko obulambe bwa poliisi. Endala bbiri ze yali alumiriza nti zaamuweebwa Kayihura tezirina bulambe.\nABADDE YAKYUSA ENGERI POLIISI GY’EFUNAMU EMMUNDU EMPYA\nOmuduumizi wa poliisi ye yali ateeka omukono ku mpapula z’okugula emmundu empya.\nEnsonda mu poliisi zigamba nti, oluvannyuma lw’okukizuula nga waliwo emmundu ezibulankanyizibwa, Okello yawa bakama be amagezi obutaddamu kukkiriza muntu yenna kuva mu poliisi kwenyigira mu byakugula mmundu.\nKigambibwa nti Gavumenti yagula ekirowoozo kya Okello, era okuva olwo Minisita w’ensonga z’omunda yassa omukono ku biwandiiko ebigula emmundu za poliisi. Poliisi yasindise abakugu baayo e Dubai okukola ku by’okuzza omulambo.\nFamire ya Okello etegese olukiiko ku Ssande okuteesa ku by’okuziika. Asibuka mu disitulikiti ya Amuru.\nOmuzannyi atabudde Express ne KCCA FC\nEyali ssita wa Express bamusibidde e Tanzania


Bukedde Online - Engeri ennyambala y'abakazi gy’ereka mu bizibu n'ebikemo\nEngeri ennyambala y'abakazi gy’ereka mu bizibu n'ebikemo\nEnsundo zimmazeeko emirembe, nkoze ntya?...\nOMUKAZI bwe yeesala mmini, okuta ekifuba oba okwambala akagoye akamutippye n’atambula ng’anyeenya ekikolo n’okulaga ffi ga, aleetera abasajja bangi okukyusa ensingo oba okuzinuula beetegereze ebyengera bya Allah.\nAbalala bacankalana obwongo nga tebabaggyaako liiso olwo emirimu ne gyekulula so nga mulimu abafuniramu ebikemo.\nEnnyambala enuula abasajja ensingo etera kweyorekera ku wiikendi nga teyawula bakazi bali ku mirimu, abali ku byabwe nga batambudde butambuzi oba abatambudde nga baliko bye baagala okugula naddala mu kibuga gye batatera kukwatibwa nsonyi n’obutabaako abakuba ku mukono.\nMu ofiisi, mu maduuka, obutale n’ebifo ebirala abantu gye bakolera, Olwokutaano bwe luyingirawo, abakazi babeera nga be basumuludde okuva ku nnyambala etera okugobererwa mu bifo gye bakolera.\nBatandika okwambala engoye ezikunukkidde oba ziyite mmini, sikaati oba ebiteeteeyi okuli siriiti empanvu, mulimu abambala ezita ebifuba olwo amabeere kyenkana ne gayita ebweru.\nAbabeera n’ebbeere erikyesimbye obulungi ku kifuba wano we beegiriisiza ng’ekigotta entula anti oluusi tobanyumiza bya kaleega olwo ebbeere ne balireka okuligitira mu bbulawuzi.\nBano bamanyi n’okussaamu ennyongeza ne bambala bbulawuzi oba ebiteeteeyi ebya musalankwawa abasajja ne babaleka ku kibonerezo kyennyini eky’okunuuka ensingo!\nBw’oba okyali ku abo ate ne zireeta abeesala obugoye obubatippa abamu ze bayita ffi itingi eziraga engeri gye baakula era nga mulimu n’abambala eziringa obutimba nga ziraga omubiri.\nEnnyambala eno y’ecankalanya obwongo bw’abasajja emirimu gye baliko ne gisikattira anti babeera mu kulookalooka nga baagala okubalingiza era abamu bakiyita kuwa maaso ssanyu oba okubakolera olunaku.\nAbalala ebateeka mu mbeera ya kukemebwa era abateekwata musoobooza wano we balumbira okubatokota.\nGodfrey Lutwama atunda amasimu ku kizimbe kya Mutaasa Kafeero mu Kampala agamba nti bw’otabeera na mutima mugumu nnyo buli wiiki oyinza okwesanga nga kasitoma eyazze okugula essimu ate ng’omuwadde ya bwereere oba ng’ogimuguzizza layisi nnyo ; okugeza eya 400,000/- oyinza okugitundira ku 200,000/-.\nAgamba nti waliwo bakasitoma abawala abajja nga balinga bikemo byennyini! “ Nzijukira waliwo omuwala eyali azze okugula essimu ng’awerekeddwaako munne. Yali mu kateeteeyi nga kyenkana ekifuba kyonna kiri bweru.\nNasooka kubannyonnyola ebikwata ku ssimu ne balabika nga bamatidde. Akalippo ke baasooka okuntega ka muwala eyali ayagala essimu okukutama ku kawunta olwo ne nnengera buli ekiri mu kifuba kuba ebbeere teryali mu kaleega; lyali lyesimbye bulungi ku kifuba era amaaso gaasibira mu kitundu amagulu we geegattira ku kiwato.\nBannange teebereza! Olwo emmere y’amaaso yali erabise era obwongo bwatandikirawo ‘okutalagga’.\nBaanabawala baalinga abeekobaanye kuba munne gwe yali naye yatandika okunneegayirira okwongera okubasalira ku bbeeyi mu ddoboozi eritengula omutima’.\nWakati mu kunyumirwa n’ebikemo bye nnalimu nakomekkereza essimu ngisaze 150,000/- miramba kyokka ng’ekinene nandibadde nsalako 50,000/- zokka.’’


Abaganda Buli Webali Bakyuuse N’embeera? – ababaka\nHome Topic Abaganda Buli Webali Bakyuuse N’embeera?\nAbaganda Buli Webali Bakyuuse N’embeera?\nHome › Forums › Ababaka Discussions for Unity and Peace › Ebyokumawanga / Diaspora Data › Abaganda Buli Webali Bakyuuse N’embeera?\nThis topic has 8 voices and 9 replies.\nJanuary 8, 2009 at 10:29 pm #18484\nEbifo byetulimu bitukyusizzamu. Abasigala eka naabo bakyuuka nenkyuuka kyuuka zaayo. Nabagenda buli bamu mu nsi ezenjawulo nabo endowooza zaabwe nezetabikamu ebye mbeera yaabwe mu nsi ezo. Abaganda abaali eka balaba batya abantu abali ebweeru, ate abali ebweeru mulaba mutya abali eka? Ate abali ebweeru mulaba mutya bannammwe abali mu nsi endala? Tunyumize nsi ku nsi.\nJanuary 9, 2009 at 3:50 pm #21637\nOmuntu alinga Nawolovu. Ate era kyetagisa omuntu okukyuusa embeeraze zifanane nekitundu mwaali. Bwogugubira kumbeera jobaddemu, notakyuusa okusinziira mukitundu mwooli, oyinza obutamalaako.\nEkyokulabirako, bwennali aka nali nsoma omusomo ogweBungereza gwebayita ICSA. Bwenatuuka wano wendi kati, omusomo guno gwaali tegumanyiddwa, kuba ekitundu kino ssi kyogezi kya lungereza. Nnali njagala mmalirize omusomo gwange wano, naye bangamba nti nebwenagumala, tegusobola kunfunira wano mulimu. Bampa amagezi nsome emisomo gyawano. Nange nalina okukyuusaamu, nenva kumbeera jembaddeko eka, nenzira kumbeera enenyamba (survival) mukitundu kino wendi kati.\nWabula okutwalira awamu, abantu yadde bakyuuka okusinziira mubitundu webali, kyokka basigala nga mubuntu bebamu nga bwebaali edda. Kyova osobola okwetaba mumboozi obulungi n’abo bewaleka eka. Okutwalira awamu muba mukyakwatagana.\nJanuary 11, 2009 at 5:53 pm #21695\nAbaganda bwebatuuka mu Britain kigambibwa nti bafuna ettima namalala nokuvaako omwooyo gwa Buganda ogwo bumu. Buli abakubira essimu balowooza nti abasaba buyambi, nga bamubuuza ebibuuzo mu ngeri eterimu buntu bulamu nakamu. Waliwo eyanyumiza nti yagenda mu London okulambula, aba atambula mu kkubo nasanga abakyaala abogera Oluganda nababuuzako, tebamuddamu bamuyitako buyisi ate nga bwebamuzimula nokumuzimuula. Naye Omuganda agamba nti towemukiranga Bunyoro nga atalidda Buganda. Kyennebuuza mbeera ki eyinza okukyusa omuntu natuuka kweekyo?\nJanuary 12, 2009 at 5:56 pm #21708\nNnalina munnange gwenali nnoonya bwetwakulira mu kitundu ekimu. Ebiseera bizibu, ogira banno nobeebuza, bwoba osoboola nobanoonyako olabe bosigazza, ku banno abakumanyidde ddala obulungi. Kale nange bwentyo ssaalwa nga mpisa kalango mu bamanyi, mba ndi awo nga bampa essimu ya kizibwe we bwebabeera. Nange ssali mubi nga ngikuba, bwennesunga okuyita mu byedda. Kizibwe yeyagisitula, nnasooka mmulamusa bulungi, bwennamala nga mubuuza mutayi wange, kko yye, mu ddobozi ekkambwe ddala, “Ggwe ani, era ani akuwadde essimu yange?” Nange nga mukaliramu, ” Maama, abasajja Abaganda nga mukaaye! Yadde ekisa kyonna eri Baganda bannammwe temukyalina? Nammwe abava mu maka aga bantu? Olwo babawula batya eyo? Kati nno manya ssebo, mwana wani bwakula afuuka ani? Kitaawo mummanyi, kati naye ggwe, ggwe ani owa malala amagi bwegati?” Awo netutereera. Era netunyumya bulungi. Netumanyaganako nawo ku ssimu ekitono. Nantengeeza ne mukwano gange essaawa zeyali agenda okudda. Nange era kwennakubira essimu. Ekinzija enviiri ku mutwe era nadda mu byebimu. Nga mmaze okweyanjula bwetwazirunda addamu ambuuza, “Ggwe ani, nga sikumayi!” Nange mmubuuza ku bannaffe bwetwakula, nga bonna agamba tabamanyi. Kko nze, “Gundi(amannya ge gonna) sagala buyambi bwonna okuva gyooli essaawa eno. Siri namu London wenjogerera, nkubye kulaba bulabi bwooli, naye olabika ggwe wetaaga obuyambi. Wagwa ku madaala, waaba ki? Oyinza otya okwelabira banno bonna? Bitiibwa ki, sente ki ezo zewafuna?” Nga naye munnange lwadda engulu, twanyumiza essaawa eziwera, naye siddangayo kufuna maanyi gamukubira nate. Kati wayise emyaaka nga esatu. Nninda bakule.\nJanuary 13, 2009 at 4:29 am #21718\ngamba olinda bakwaate obuggo gwaate bwobala emyaaka gyolinda bakule Ebuganda omwaana oluweza emyaaka 18 aba abalibwa mu basajja bakulu, nze ndowooza nti okyayinza okusigala nga wekengera mubuntu bulamu okutuusa lwomanya gwoyogera naye . okusinga okudda engulu ngomaze okuwebuuka olwo bukambwe obungi bwoleeta webutasaana.\nNze wenatukira baali tebalaba nyo baddugavu naye ndowooza nti namaalo galimu amatono kuba eka bakukuza bakugamba butatunulira nnyo bantu naye bwotuuka awantu omuntu nakutunulira neyelabira nokubunira omanya nti ekyo kirwadde kyennyini, ngo jeeko nti ebintu byaabwe byaali bitambulira ku speed ngo kwogera kati bwomanyiira embeera ngeeyo noddayo eka noyingira mu duuka oli nakubuuza, tukuuuuuuuuuyyyaaaaaaambbbbeeeeeekiiiii nnyaaaaaaaaaaaaabo oba oyagala ebintu kubimumalirayo mangu kuba olwo olurembeggereza oba tokyalujjukira nti wali olugumikirizaako\nJanuary 13, 2009 at 4:46 pm #21723\nEno nze gyegwansingira, eriyo Abaganda abalowooza nti okubeera ku mawanga kya waggulu okusinga omuntu okubeera mu nsi ye. Obuganda babwagala kugenda kwewanira ku bantu abasigala yo, mbu nga bwebabeera mu ba lususu lweeru, era nga bwekibafudde abawaggulu. Era kya nnaku okubasanga nga abamu bamanyi nokugamba nti Oluganda tebakyalujjukira. Bawulira kya muwendo nti abaana baabwe tebalumanyi. Newewunya nti oba balowooza nti Israel ne Palestine balwanira ki?\nJanuary 13, 2009 at 6:39 pm #21733\nNalabako abaali e Kenya omwezi gumu nebada nga tebamanyi Luganda. Oba bali balwaliddeyo simanyi. Nalaba babavunulira. Ate nga balimba mbu bali Kikago, kubanga e Mombasa eriyo somewhere ekipande ekiroko nti Kikago. Awo webekubira ebifananyi ne bagamba ennyonyi yaabwe yabuka kipayopayo, abali bagenda e Nairobi besanga babatusizza Kikago.\nJanuary 13, 2009 at 10:36 pm #21742\nNaye oluusi gaba maalo nga fubutuse eri mu Mpa akataaba talabye bingi kale nalowooza nti negwanasanga ebweeru ajja kuba so impressed nze ssiraba muntu asula ku mawanga ngo bulamu bwebubaako obwo kukekkereza, nga oluusi omuntu walina okwa afford-inga okusobola okufisaawo nga kabe kasinge nebweeru kuddirisa lye abatamiivu webafuka nalyooka alowooza nti olwokuba eyo embeera emusanze bweeru wawaggulu kwaabo ababa basigaddeyo eka, oli nebwaaba asula mu kasisira ekyokuba nti aliko ennyumba nolusuku mwalima aba awo talina ngeri yonna gyamwenkanira.\nEra kyoova olaba nti okuva edda Abaganda bakuzanga abaana baabwe bawe abantu ekitiibwa kuba oli nga kyasooka okubuuza nti oba yaaba amusuza oba okumuliisa kuba ebyo, nebongereza okwo okulaba nti abaana baabwe babasaamu omwooyo gwokwekolera basobole okwetusaako ebintu ngeebyo.\nKuno okutambula kutandise mu gino emirembe gyababbi naye bameka abaava mu Buganda okutalaaga amawanga aga Uganda mbu bagenda kukyaala ngo jeeko nti ne Buganda ngo vaayo nga yonna togitalaaze.\nJanuary 16, 2009 at 1:16 pm #21776\nAbaganda abali mu America bewaana waana nyo. Abasinga abera nolungereza tanaluyiga kulutereza grammar nga alwanagana kwogera nga mu America mu accent. Ate abavubuka abakagendayo mu myaka gino egiyise ate bo bayitilira.\nJanuary 17, 2009 at 6:34 pm #21805\nNze kentambuddeko ndabye nga enneyisa za bantu munsi ezenjawulo bannange ziyinza okwawukanira ddala. Waliwo ensi ezimu nga okufuna akuyamba olina okulaga nti oli bubi nnyo. Nga bwogenda okusaba omulimu olina kugendera mu kyenkana buziina, era bwogenda oyambadde bulungi nga tebakuwa. Ate newabawo ensi endala nga okubeera nga olinakyoyagala olina okwefuula alina. Nga bwogenda okusaba omulimu olina kwambala masuuti, oba tolina wakiri weyazike. Abaganda abava mu nsi ezo zombi bewaana nnyo, naddala bwebatuuka eka. Abasooka balowoza nti balina okwewana essaawa yonna okubaako byebafuna, katugambe ekitiibwa. Abokubiri kati babeera batuuse okukungula byebakolereranga nga bessa wansi ekiyitiridde mu maaso ga beeru. Wabula bbo nebwakuwa gama emmongofu alowooza akuwadde nnyo. Era bwomwebaza alowooza eehee kiyitiridde. Nze nawulirako nomusajja omu wa myaaka 37 awo, yagenda e Buganda nasanga abakyaala abalima nebatuula wabbali wennimiro okumubuuza. Yakomawo nga atenda nti okujja ebweeru nga bwekiri ekikulu, kubanga abakyaala abakulu baka abasajja basemaka ababalibwa nga abekitiibwa bamufukamiridde!!!!


Bayisizza bajeti ya bukadde 200 okuziika maama w'omugagga\nOkutulugunya abakyala kweyongede -Abakugu ...\nABASERIKALE ba LDU baliko omuvubuuka gwe bakutte lubona mu lusuku ly'omutuuze ng'abba kasooli ne bamukuba amasasi agamuttiddewo ng'adduka.\nAmos Twesigye, omutuuze ku kyalo Ssanga mu ggombolola y'e Gombe mu disitulikti y'e Wakiso ye yasangiddwa mu nnimiro ya Micheal Sewanyana. Kigambibwa nti baamusanze amaze okumunoga ng'amuteeka mu bukutiya ng'ayambibwako banne basatu wabula bo baasimattuse.\nAbatuuze basanyukidde ekyakoleddwa abaserikale ne bagamba nti obubbi bwafuuka luyimba ng'ate abasinga okubatigomya baana ba ku kyalo.\nMaama wa Twesigye, Peace Rwamuccungulu ne mukyala we, Sharon Kobusingye bazze okulaba omuntu waabwe attiddwa kyokka baagambye nti nabo babadde tebamanyi nti Twesigye y'omu ku babadde batigomya ekyalo.\nSsentebe w'ekyalo kino, Don Katende yagambye nti babadde baakamugoba ku kyalo ng'atigomya abatuuze wabula mukama we, n'amwegayirira abeere ku kyalo kyokka n'amulabula okukomya obubbi.\nAkulira enkambi y'amagye e Kawempe, LT. Col. Mohammad Ondoga yategeezezza nti bakyagenda mu maaso n'ekikwekweto eky'okunoonya buli eyeenyigira mu bumenyi bw'amateeka.\nYasabye abatuuze okukola basobole okwebeezaawo n'asaba abazadde okubuulirira abaana baabwe okwewala ebyatuuse ku Twesigye.\nPoliisi y'e Matugga yazze n'etwala omulambo mu ggwanika ly'eddwaaliro e Mulago ng'okunoonyereza bwe kugenda mu maaso.\nEbivvulu bya Lutaaya ne Namatovu e South Afrika bizzeemu obunkenke\nOfiisa wa Poliisi akwatiddwa ku by'okutta Kaweesi\nSirina mpalana na muntu yenna - Mamerito\nNakaayi yeebugira mpaka z'e...\nMUNNAYUGANDA omuddusi Halima Nakaayi ali ku ssaala okulaba ng’emisinde gya ‘Diamond League’ gibeerawo mu kibuga...


Ebyemizannyo | Dembe FM 90.4 - Part 11\nUganda etandise bulungi mu kubaka\nUganda etandise na buwanguzi mu mpaka z’okusunulsamu abaneetaba mu mpaka z’ensi yonna ez’okubaka. Uganda ekubye Zambia ku bugoba 53-45 mu kibuga Gabrone ekya Botswana mu mpaka z’okusunsulamu abanaakikirira Ssemazinga wa Africa omwaka ogujja mu kibuga Sydney ekya Sydney. Uganda eddamu kuzanya Zimbabwe olunaku olw’enkya.\nKKampuni ya Cain Hoy akakasizza nga bw’eyagala okugula kiraabu ya Tottenham Hotspur. Ekiwandiiko ekivudde mu kkampuni eno kitegeezeza nga kyatandise dda okuteesa ku ky’okugula kkampuni na ssente mmeka Aba Kiraabu ya Spurs olunaku lwajjo bawakanyizza ebigambibwa nti bagitunda\nPistorius gumusse mu vvi\nOmufubutusi w’embiro okuva mu ggwanga lya South Africa nga omulema Oscar Pistorius, asingisiddwa omusango gw’okutta muganzi we mu butanwa. Bwabadde awa ensalaye, Omulamuzi Thokozile Masipa ategezezza nga ono bweyeyisa mu ngeri y’obulagajavu n’akuba amasasi mu lujji lwa kabuyonjo ewaali muganzi we Reeva Steenkamp n’amutta. […]\nBlatter ayagala kisanja\nAkulira ekibiina ky’omupiira mu nsi yonna omukulu sepp Blatter azzemu okukikkatiriza nga bw’ayagala ekifo kino Blatter ow’emyaka 78 ayagala akkirizibwe atwaaleyo ekisanja ekirala kimu ekintu ekiwakanyizibwa ba kooki abamu\nFUFA ne Maroons bakuteesa\nAkulira FUFA Moses Magogo ne Maroons FC bawereddwa omukisa ogusembayo okuteeseza ebweru wa kkooti Omulamuzi wa kkooti enkulu Steven Musota enjuuyi zombi aziwadde amagezi okusooka okugezaako okuteesa nga bayambibwaako minisita omubeezi akola ku byemizannyo Charles Bakkabulindi Bano baakudda mu kkooti ku lw’okuna okunyonyola omulamuzi webatuuse […]\nEmpaka za puulu zigyiddwaako\nEmpaka z’omuzanyo gwa Golf eza Tasker Malt Uganda Open zigyiddwaako akawuuwo olunaku lwa leero wano mu Kampala. Empaka ezitegekeddwa ku Uganda Golf Club era zeetabiddwaamu abazanyi abawerera ddala ebikumi bisatu nga zitandise na kwegezaamu eri abazanyira ensimbi wamu n’abayiga. Olunaku lwenkya,lweziddamu ng’abazanyi okuva mu mawanga okuli […]\nEgy’ebika gyesibye- tebalabiseeko\nMumpaka zemipiira gyebika bya Baganda olunaku lwa’leero.Ennyonyi Nyange telabiseeko mukisaawe ewankulukuku nga ebadde erina okukwatagana nekika kyo’Mutyima Omuyanja. Abakulira ekika kye’Nyonyi bo bategezezza nga bwebafuna amawulire gomupiira guno ekikerezi. Mungeri yemu akakiiko akategesi kemipiira gino,kategezezza nga emipiira egitazanyibwa week ewedde olwokutataganyizibwa kwenkuba,gyakuzanyibwa olunaku lwenkya kulwokubiri […]\nCranes yesozze enkambi\nTiimu y’egwanga eya the Cranes eyingidde munkambi nga esuzibwaayo ku Sky Hotel olunaku lwa leero. Okusinziira kumwogezi wa team eno Fred Katende Malibu,ategezezza nga abazanyi abalala okuli Walusimbi Godfrey,Baba Kizito ne Ssentamu Yunus bwebegase ku team eno era Cranes esuubirwa okusitula ku Sunday eno okwolekera […]\nGolola azannya nga mukaaga\nEmpaka zomuzanyo gwensamba’ggere wakati wa Golola Moses n’omumerika Richard Abraham ezibadde ezokuzanyibwa leero,zongezedwaayo okutuuka nga 6th September,ye week ejja kulwomukaaga ku speak Resort Munyonyo. Okusinziira kukitunzi wa Moses Golola,omwami Lukas ategezezzanga nga bwebafunyemu okutataganyizibwa nebyentambula zomu’Merica Abraham wabula kumulundi guno wakutuuka mubudde era Tickets zakutundibwa mubifo […]\nRooney ye Kaputeni wa Bungereza\nMuyizi tasubwa wa Manchester United Wayne Rooney alondeddwa nga kaputeni wa Bungereza omudda Rooney ow’emyaka 28 alondeddwa omutendesi wa Bungereza Roy Hodgson. Ono azze mu kifo kya munna Liverpool, Steven Gerrard eyalekulira oluvanyuma lwa Bungereza okuwandulwa mu mpaka z’ekikopo ky’ensi yonna Rooney yakateeba goolo 40 […]


Bukedde Online - Famire yeekubidde enduulu mu kakiiko ka Bamugemereire\nFamire ya Ssebulime eyagala Gav't egiriyir...\nKamulegeya ng'alaga ebimu ku biwandiiko bye baajingirira. EKIF: BENJAMIN SSEBAGGALA\nEttaka lino lisangibwa Kayunga mu Bugerere mu bitundu eby'enjawulo. Kamulegeya yategeezezza akakiiko nti ettaka lyali lya mugenzi George William Kibalama.\nWaliwo eriri ku bulooka 48 plot 8, polot 126, bulooka 56 poloti 1 eyali e Ntooke nga kwekuli ebiggya naye Ruta yamenya ennyumba eyaliwo n'agobako n'abantu.\nKamulegeya alumiriza nti ettaka lino lijja liyita mu mikono egy;enjawulo n'okujingirira ebiwandiiko basobole okukyusa obwannannyini.\nKibalama mutabani w'omugenzi Sekotooleko eyali ow'oluganda ne George William Kibalama.\nOno yakwatagana ne Ruta, Solome Nakayiga, David Maluge ne bajinga ebiwandiiko ebibawa obuyinza ku ttaka lino. Ebimu ku biwandiiko by'alumiriza nti baajinga kuliko ebbaluwa eyava ewa Administrator Geral, ebiwandiiko bya kkooti ebibakkiriza okufuna ‘letters' of Administration'.\nRuta azze awerennemba n'emisango egy'enjawulo mu kakiiko nga yasooka n'abooluganda lw'omugenzi Krespo Kizito ow'emu Buso e Gayaza abalumiriza nti yabasuubiza okubakolera ku ttaka lyabwe eriweza mayiro 3 abafunire ebiwandiiko kyokka n'abawa obukwakkulizo nti buli gw'akolerako ne litereera amusalako yiika 12.\nEggulo Harriet Namukasa yabadde mu Kakiiko ng'akannyonnyola ebyaliwo.\nEmirundi egyasooka Ruta baamuleeta mu kakiiko ku nsonga z'ettaka okuva mu bitundu ebirala ne bamutuma ebiwandiiko n'atandika okwebulankanya ekyaviirako Omulamuzi Bamugemereire okuyisa ekiragiro ne bamukwata ne bamuleeta mu kakiiko ng'ava mu kaduukulu.\nEyadduse mu Oman alojja obuddu obuli mu Buwarabu\n'Twamala omwaka mulamba nga baze tanuunanga ku ssukaali wange"


Bukedde Online - Andy Ruiz: Eyakubye Joshua yali ‘apoota’ ku bizimbe\nAbawala 98 banunuddwa ku babadde babakukusa\nEkiwalirizza Nantaba okugenda Minisita Kiwanda ng’asirisa Nantaba...\nAndy Ruiz: Eyakubye Joshua yali ‘apoota’ ku bizimbe\nEnte enattunka n'embwa mu gy'ebika\nOKUGGYAKO abooluganda, abako n’abeemikwano, teri yabadde asiba kinusu kye ku Andy Ruiz kumegga Anthony Joshua!\nRuiz yakubye Joshua ekikonde ne kimusuula ku ttaka.\nBano baagasimbaganye mu kikonde wakati mu nnamungi w’abawagizi abeeyiye mu kisaawe kya Madison Square Gardens mu kibuga New York mu Amerika.\nRuiz ng’akasukidde Joshua ekikonde ku Ssande.\nWakati mu mizira, abamu ku baaliko bakafulu mu kuggunda eηηuumi okwabadde Mike Tyson, Floyd Mayweather, Oscar De La Hoya n’abalala, kkamera zaabalaze nga beewuunya ekikula ky’omusajja ayingidde emiguwa okuttunka ne Anthony Joshua nga tebasuubira nti asobola okukasuka eηηuumi erimu akazitowa, akasobola n’okulumya omuntu wa bulijjo.\nKyokka ebyavudde mu lulwana luno, bakkirizza nti ‘obunene si buteesobola’.\nRuiz ng’ajaganya okukuba Joshua\nRuiz yakubye Joshua ekikonde ‘tonziriranga’ ekyamusudde mu laawundi eyoomusanvu ku 12 ze baabadde balina okubbinkana era Ruiz yayingidde mu byafaayo ng’asoose okuwangula Joshua bukya atandika kuzannya bikonde.\nNga Joshua tannawanika, Ruiz yasoose kumusuula wansi emirundi 3 mu laawundi 6 ezaasoose.\nOluvannyuma Ruiz yakasuse eηηuumi eyabaddemu n’akawuuma, n’esuula Joshua ku ttaka, n’atandika okubuuza omutendesi we ekimutuseeko nti era lwaki ali ku ttaka.\nWano ddiifi ri Michael Griffi n yakomekkereza omuzannyi,ataase Joshua eyabadde awunze.\nRuiz yasitukidde mu misipi gy’ensi yonna ena okuli ogwa International Boxing Federation, International Boxing Organisation, World Boxing Association n’ogwa World Boxing Organisation, Joshua gy’abadde nagyo.\nBAAKUDDING’ANA MU MYEZI 6\nEnkambi zombi zaakkiriziganyizza wabeewo olulwana lw’okudding’ana mu November oba December.\nKyokka ng’enteeseganya zigenda mu maaso, Ruiz yabatunuulidde\nakaga n’ategeeza nti wonna we banaamuddiza Joshua, ajja kumukuba amusiimuule mu bitabo by’abazannyi b’ebikonde.\nYE MU MEXICO ASOOSE OKUKUBA KYAMPIYONI WA ‘HEAVY’\nObuwanguzi bwe yafunye, bwamufudde omuggunzi w’eηηuumi enzaalwa ya Mexico asoose okufuuka kyampiyoni w’ensi yonna mu buzito bwa ‘Heavy’.\nWadde Mexico y’emu ku nsi ezireeta abaggunzi b’eηηuumi abalungi kyokka basinze\nkwatiikirira mu kuwangula misipi gya buzito obwa wansi okuli obwa ‘Welter’, Middle, ne Light.\nYASINDISE OBUBAKA ERI TRUMP\nRuiz okuwangula Joshua kyayambye Mexico okwetikka amawulire mu nsi yonna era Palamenti yaakumugatta ku bazira b’eggwanga.\nNg’olulwana lwakaggwa, Ruiz yategeezezza nti yakubye Joshua atere asindike obubaka eri Dornald Trump, Pulezidenti wa Amerika, akomye okuyisaamu amaaso bannansi banne ate aggyewo n’ekirowoozo eky’okuzimba ekisenge ekyawula Amerika\nRuiz agamba nti kino Trump ky’ayagala okukola, kisosola mu bantu okwetooloola ensi yonna.\nKino Palamenti ya Mexico yakitapuse kuba na mutima gwa ggwanga era yaakuwa Ruiz omudaali gwa ‘Mexica Presidential Freedom Award’, oguweebwa abazira b’eggwanga.\nAMERIKA YAGIFUULA KATTIRO\nMu nnwaana 33 z’alina, yaakakubwamu lumu lwokka. Mu Amerika, Ruiz yaakazannyirayo ennwaana 30 era zonna aziwangudde.\nEnnwaana 32 ze yaakawangula, 22 aziwangudde akubye ekikonde ‘tonziriranga’.\nOlutalo lwa Barbie ne Owori luzze mu bawagizi\nEkiwalirizza Nantaba okugenda Minisita...\nNANTABA okutuuka okusalawo okugenda e Canada yasoose kugezaako kwogera ne Pulezidenti amuyitiremu ku kusoomoozebwa...


Bukedde Online - Abaawule balabuddwa ku bwenzi n'enguzi\nFresh Kid,Esther ne Ezekiel bacamudde abato...\nLUTIKKO ye Namirembe ewumye eggulo Omulabirizi we Namirembe Rt Rev Wilberforce Kityo Luwalira bwe yabadde ayawula abadinkoni n’abakadde b’ekkanisa. Okusaba kuno kwatandise ku ssaawa nnya ez’okumakya wakati mu basumba okuyingirira mu nnyiriri.\nDiini wa Lutikko ye Namirembe Rev Can Benon Kityo nga ya'buulidde asabye abawule abatikkiddwa okwewala entalo n’abakristaayo nga bakola omulimu gwabwe wabula bafube kubunyisa njiri mu bantu n’okukyusa abakozi b’ebikolobero.\nRev Kityo era akutidde abayawuliddwa n’abasumba abalala bonna okwewala obwenzi naddala mu be bawereza kuba kino kiviriddeko n’endwadde ennyingi okweyongera mu bantu. Abasabye okwewala enguzi kuba eviriddeko eggwanga okudda emabega.\nOmulabirizi Luwalira ayawudde abadinkoni 9 ssaako okukakasa abakadde b’ekkanisa 3 okwaabadde ne Rev Steven Lumu omusumba we Namayumba era nga ye mutabani w’omugenzi Luggya Lwasi.\nAbakutidde okujjukiranga ebirayiro bye bakoze ate nasaba n’abakristaayo bulijjo okubasabira baleme okukyama okuva mu makubo amatuufu ag’okubuulira enjiri.\nTeddy Bugingo awadde ensonga eyamutandisizza ekkanisa


Bukedde Online - Ez'amaato bazongeddemu ebirungo\nAKAKIIKO akategeka empaka z’amaato g'Amasaza ga Buganda, kongedde ebirungo mu mpaka z'omwaka guno.\nMu bimu ku bipya ebiteereddwaamu mulimu; okwongera ku birabo ebinaaweebwa abawanguzi ab'enjawulo, n'okuteekawo enkola y’okugabira abawanguzi obubonero.\nEbirala ebipya mulimu; abavuzi okwetooloolanga ekizinga okusobola okulondako abawanguzi, okukendeeza ku muwendo gw’amaato aganaasimbulwa ku buli mutendera, n'ebirala. Ying. Ben Misagga, ssentebe w'akakiiko kano, akayitibwa 'Buganda Royal Boats REGATTA', yannyonnyodde nti ku luno empaka zigenda kuvugibwa ku mitendera ebiri; ogwa mmita 400 ne 100, n'oluvannyuma balondeko essaza erinaakuhhaanya obubonero obusinga, okufuuka abawanguzi.\n"Enkola y'okwetooloola ekizinga tugiggyeewo. Ekirala, ku luno tugenda kukkiriza amaato mwenda okusimbula omulundi gumu, mu kifo kye 18, kimalewo omujjuzo ogubadde gugaviirako okukoonagana", Misagga bwe yalambuludde.\nMu nkyukakyuka endala mulimu, okuwa abawanguzi emidaali egya zaabu n’ente. Mu mpaka ez'emabega, abawanguzi babadde baweebwa nte yokka.\nAbanaakwata ekyokubiri baakuweebwa embuzi bbiri n’emidaali gya feeza ate abookusatu babuukeyo n'embuzi emu n’emidaali gy’ekikomo. Empaka zino zaakubeerawo nga June 8, ku mwalo gwe Nabugabo, nga zakwetabwamu Amasaza gonna 18.


Bukedde Online - Gavumenti eyise Putin owa Russia ku kulayira\nGavumenti eyise Putin owa Russia ku kulayira\nPoliisi ekutte 10 mu bubbi bwa mmotoka ne...\nOmukolo gujja kuggulwawo n’okwogera kwa ssentebe w’akakiiko k’ebyokulonda, Ying. Badru Kiggundu ng’ayanjulira abantu Pulezidenti eyawangula akalulu akaakubwa nga February 18.\nABAKULEMBEZE b’amawanga 13, be basuubirwa okwetaba ku mukolo gw’okulayiza Pulezidenti Museveni ku Lwokuna nga May 12.\nAbakulembeze abaayitiddwa okubeerawo kuliko; Robert Mugabe owa Zimbabwe, Jacob Zuma owa South Afrika, Teodoro Obiang Nguema Mbasogo owa Equatorial Gueinea, Kabaka Letsie III owa Lesotho, Salva Kiir Mayardit owa South Sudan, Pombe Magufuli owa Tanzania, Ibrahim Boubacar Keïta owa Mali, Faure Gnassingbé owa Togo, Idriss Déby owa Chad, Mulatu Teshome owa Ethiopia, Kabaka Mswati owa Swaziland, Xi Jinping owa China, Muhammadu Buhari owa Nigeria, ne Vladimir Putin owa Russia.\nOkusinziira ku Frank Tumwebaze Kajiji, minisita w’ensonga z’Obwapulezidenti ne Kampala eyayanjudde enteekateeka z’omukolo guno yagambye nti, amawanga okuli Rwanda, India, Japan, Girimaani zigenda kuweereza abakungu okuva mu Gavumenti era nga basuubira n’ababaka okuva mu Gavumenti eziri mu mukago gw’obuvanjuba bwa Afrika n’abaliko ba Pulezidenti nga Ali Hassan Mwinyi owa Tanzania ne Mwai Kibaki owa Kenya.\nTumwebaze yagambye nti, omukolo gugenda kutandika ku ssaawa 1:00 ey’oku makya abagenyi abayite batandike okutuuka okuli n’ababaka ba Palamenti abakadde n’abapya ne bannabyabufuzi bonna okuli n’abavuganya ku bwapulezidenti omuli ne Dr. Kizza Besigye ne bannaddiini.\nPulezidenti Museveni ne mukyala we Janet Kataha Museveni baakutuuka ku ssaawa 4:40 ez’oku makya abagenyi bonna nga bamaze okutuuka ne Ssaabalamuzi Bart Katureebe agenda okukulemberamu omukolo ng’amaze okutuuka.\nAjja kuyita Ssaabalamuzi okulayiza Pulezidenti omulonde era olunaamala okulayizibwa Ssaabalamuzi ajja kulaga w’alina okuteeka omukono ku birayiro.


Bukedde Online - ‘Emisango egimu gyakuloopebwa ku ssimu’\n‘Emisango egimu gyakuloopebwa ku ssimu’\nPoliisi ekutte n'eggalira abasuubuzi 4 abaapaazizza...\nBamulagidde okunyweza oluggi ne bamubbako...\nPOLIISI erambuludde enteekateeka gy’ereese okulwanyisa obuzzi bw’emisango mu kiseera kino ng’ekirwadde kya ssennyiga omukambwe (Coronavirus) kisattiza Bannayuganda.\nEraze emisango emitonotono egisobola okukolwako ng’abavunaana tebatuuse ku poliisi n’emisango eminene avunaanibwa mw’alina okukwatibwa n’atwalibwa ku poliisi.\nOmwogezi wa poliisi mu ggwanga, Fred Enanga yagambye nti okuleeta enkola ey’okukuba essimu okusobola okuloopa emisango egendereddwa kukendeeza ku mujjuzo ku poliisi n’okutangira ekirwadde kya ssennyiga omukabwe okusaasaanira ku poliisi.\n“Twasazeewo buli muntu alina omusango omutono akube ku poliisi essimu abaserikale basobole okuguwandiika mu kitabo era nga kino tukikoze okwekuuma embeera eyaguddewo mu nsi olw’ekirwadde kya ssennyiga omukabwe,” Enanga bwe yategeezezza.\nYagambye nti emisango emitono omuli; okulwana omuntu n’atafuna bisago, okusammuliza omuntu amazzi, okuvuma n’okusooza, okukwata mmotoka n’eweebwa lisiiti nga gino tekyetaagisa kukwatirako muntu wabula nga eyeemulugunya alina okukubira poliisi essimu omusango gwe ne guwandiikibwa mu kitabo.\nYategeezezza nti buli poliisi yonna mu ggwanga erina essimu ey’obwereere eyateekebwawo abantu kwe basobola okugikubira ne bagitegeeza ensonga era ng’abaserikale abazikwata babangulwa ku ngeri y’okuzikwatamu era nga basobola okumanya obuzito bw’omusango omuntu gw’aloopa.\nYagambye nti enkola y’okukuba ssimu tekola ku misango gya nnaggomola nga; ettemu, okusobya ku mukazi, okubbisa emmundu, obubenje n’emirala nga gino omuntu alina okutuukirira poliisi n’agitegeeza abaserikale ne basobola okusitukiramu.\nYannyonnyodde nti abakulira okuduumira poliisi ez’enjawulo mu ggwanga balagiddwa okuteeka enteekateeka eno munkola kuba kino kyagendereddwaamu okwekuuma n’okumalawo omugotteko ku poliisi n’okukendeeza omujjuzo mu buduukulu.\nYagambye nti abaserikale balina okusengejja n’okusunsula mu misango gyonna gye babaloopera kubanga tegyenkana nga n’egimu poliisi si y’egivunaanyizibwako nga balina okuwabula abantu okugenda we balina okugenda nga okutandikira ku LC kasita omusango tegubeera gwa nnaggomola.\nYagasseeko nti era abaduumira n’okukulira poliisi ez’enjawulo mu ggwanga balagiddwa okufuba okulaba nga bakuuma obuyonjo n’okuteekawo amazzi abantu abagendayo ge banaaba mu ngalo.\nAkulira ekitongole kya poliisi ekitabaganya n’omuntu waabulijjo Asan Kasingye yagambye nti, eno y’emu ku nkola poliisi mwesobola okuwuliziganya n’abantu n’esobola okufuna amawulire omuli ag’ekikessi.\nAkkirizza okubeera mu lukwe lw’okusaddaaka omuntu


Bukedde Online - Dr. Nyanzi awemudde omulamuzi n'amusiba\nEnkuba eyonoonye ebirime e Lwengo\nOmukazi n'abaana be 3 basirikkidde mu muliro\nDR. Stella Nyanzi avudde mu kuwemula nadda mu kwesittazza abantu. Teyafunye kutya kwonna nti ali mu maaso ga mulamuzi, bwe yamokkodde agagambo kkooti n’efa ekitiibwa.\nYabadde ng’eyeesasuza omulamuzi wa kkooti ya Buganda Road, Esther Nahirya okumugamba nti agenda kumusindika e Luzira okutuusa ku Lwokutaano lwa wiiki eno kubanga si y’ateekeddwa okuwulira omusango n’atandika okuwemula n’omulamuzi neyeekanga.\nBaabadde bamusomera emisango egimusibisizza mu Luzungu n’agamba nti, ebigambo ebimu nga “Vaginal Canal sibitegeera nsaba mubinkyusirize mu Luganda. Omuwandiisi wa kkooti yazzeemu okumusomera mu Luganda bwe yatuuse ku kigambo ‘Vaginal Canal’ n’agamba nti ebitundu by’ekyama.\nNyanzi yabadde ng’alabye ku ndaba ku ki. Yawogganidde waggulu nti, “ssebo lekeraawo okulumaaluma mu bigambo nze ndi Nnaalongo mulamba ebyo tebabiyita bitundu bya kyama wabula babiyita... (n’akubawo eggambo eddene). “ Nnyabo ow’ekitiibwa ebigambo mubyogere nga bwe biri ntegeere bulungi kubanga ebitundu by’ekyama kitegeeza ebintu bingi.\nMmaze ennaku ttaano ku poliisi nga mbasaba bantegeeze omusango ogwankwasa naye tebaakikola. Ssinga baguntegeeza sandibateganyizza kubasaba kunnyinnyonnyola bigambo mu Luganda,” Nyanzi bwe yategeezezza.. Kkooti yonna yawuniikiridde omulamuzi Nahirya n’amutunuulira mu ntunula erengezza era eyeewuunya nga takikkiriza nti Nyanzi amuwemulidde mu maaso g’abantu.\nNyanzi yagenze mu maaso nga bw’ayogera naye nga takoma ku kya kukubawo gagambo ganene omulamuzi n’amutunuulira butunuulizi okutuusa bwe yeekomyeko n’amugamba nti “ow’ekitiibwa nkomye awo”.\nAbantu abaabadde mu kkooti baasoose ne baseka nga Nyanzi akubawo agagambo naye nabo kyabayitiriddeko ne bamutunuulira. Omuwandiisi wa kkooti eyabadde amukyusiza ebigambo okubizza mu Luganda yamukase okuyita ebitundu by’ekyama mu ngeri ye Nyanzi gye yabadde ayagala biyitibwe olwo Nyanzi n’akkakkana nga bw’aseka.\nLooya we Isaac Ssemakadde naye yabaddewo nga Nyanzi awemula naye n’alemwa okumukkakkanya ng’agamba kimu nti kkooti yeerina okunenyezebwa olw’engeri gy’ekolamu emirimu gyayo.\nMu 2016, Nyanzi bwe yali avunaanibwa omusango gw’okulengezza Museveni bwe yamugeraageranya ku butuuliro, Gavumenti yasaba atwalibweko mu ddwaaliro e Butabika bamukebere oba omutwe gwe gukola bulungi olw’ebigambo ebinene n’enneeyisa ye kyokka yagenda mu kkooti etaputa Ssemateeka n’awakanya eky’okumutwala e Butabika era omusango tegunnaggwa.\nKu mulundi guno omusango ogwamusibizza gwabaddemu n’okuwemula maama wa Museveni omugenzi Esteri Kokundeka nga yeeyambisa omukutu gwa “Facebook”. Ebigambo ebivuma nnyina wa Museveni Nyanzi yabiwandiika nga September 16, 2018 bwe yali ayozaayoza Museveni okutuuka ku mazaalibwa ge n’agamba nti ssinga ebitundu by’ekyama ebya maama wa Museveni byayokebwa nga Museveni akyali mu lubuto n’atazaalibwa!


Olukiiko olugatta ebibiina by’obufuzi mu Ggwanga lutandise, FDC eluzize – Watchdog Uganda\nOLUKIIKO olugatta ebibiina bye by’obufuzi mu Ggwanga olumanyiddwanga Inter Party Organisation For Dialogue (IPOD) lutandise enkya ya leero ku Speak Resort e Munyonyo, era ebibiina bye by’obufuzi eby’enjawulo byokka ebilina abakiise mu palimenti bye bilwetaabyemu.\nEkyewunyisa ekibiina ekiddirira obunene mu Ggwanga ekya FDC era nga kirina ababaka mu Palimenti abawerako tekyetabye mu lukungaana luno, nga kigamba nti si kya buvunanyizibwa okulw’etabamu nga omukulembeze w’ekibiina ekiri mu buyinza ekya NRM era nga ye Pulezidenti we Ggwanga Yoweri Kaguta Museveni okuba nga ye mugenyi omukulu.\nAmyuka Omukulembeze wa FDC Proscovia Salam Musumba agamba nti bbo nga FDC bandyagadde okubeera ekitundu ku lukungaana luno, naye kuba kubayisaamu maaso okulaba nga omuntu gwe baavuganya mu kalulu k’ebazuula nga tekaali mu mazima na bwenkanya ate ye mugenyi omukulu mu lukiiko olw’okutabagana, nagamba nti bandifunyeyo omuntu omulala naakulembera entekateeka eno, nga Museveni alina kujja nga mukiise ssi mugenyi mukulu.\nAgamba nti oluvanyuma lw’okukizuula nti kiri kityo, basazeewo obutagenda Munyonyo balekere banaabwe ab’ebibiina ebilara bagende mu maaso n’olukungaana, nti kubanga tebayinza kukaayana na mugenyi mukulu kuba ajja kuba ajjidde mu bitiibwa bye nga Pulezidenti.\nSsentebe w’omukago gwa IPOD era nga ye mukulembeze w’ekibiina kya UPC Jimmy Akena agambye nti aba FDC babawandikidde era ne babategeeza nga bwe batagenda kujja kyokka ne babawa omwagaanya bagende mu maaso bakole ekyetaagisa okulaba nga bateesa ku lwa bannaUganda.\nAgambye nti ebibiina nga DP, JEEMA ne UPC bimaze okutuuka era abakiise baabyo bonna be baayita bamaze okukwata ebifo byabwe nga kati ekiddirira kwe kutandika okuteesa okulaba nga ebibiina bye by’obufuzi mu Ggwanga bitabagana.\nAyongeddeko nti basuubira Omukulembeze we Ggwanga okubeegattako olweggulo lwa leero kubanga gwe baayita nga omugenyi omukulu mu lukungaana luno, era basubira nti nga luwedde bagenda kubaako ne kye batuukako ku lw’obulungi bwe Ggwanga lino.\nOmukago gwa IPOD gwatandika mu mwaka gwa 2010 nekigendererwa eky’okugatta ebibiina bye by’obufuzi okulaba nga bakwatagana basobole okukolera abantu ababalonda.\n4th September 2019 at 17:24


Bukedde Online - Gav't etandise okugabira Bannakampala masiki z'obwereere: Abamu bayomba\nKazinda ayolekedde okuyimbulwa mu kkomera ...\nAdded 8th August 2020\nGAVUMENTI etandise okugabira Bannakampala masiki eziyamba okutangira ssenyiga omukambwe kyokka abamu ku ba LC abaazikwasiddwa okuzigabira abantu baabwe ne bakukkuluma nti babawadde ntono tezigenda kuyamba bantu baabwe.\nMinisita wa Kampala Betty Among, dayirekita wa KCCA omuggya Dorothy Kisaka , omubaka wa pulezidenti mu Kampala Faridah Mayanja , Meeya wa Kampala Central Charles Musoke Sserunjogi be bakwasizza aba LC bookisi za masiki.\nOmukolo gubadde ku bitebe bya monisipaali ebitaano mu Kampala era ku Central Monisipaali , minisita Amongi yazikwaasizza butereevu abaami b'emiruka nabo abazikwasizza aba LC mu bitundu byabwe.\nAmong yagambye nti gavumenti egulidde Bannakampala masiki eziwera 2,067,500 zigabibwe eri abantu 2,040,000.\nYagambye nti Pulezidenti Museveni yayimirizza okugaba masiki mu bitundu by'eggwanga ebirala n'alagira nti basooke bawe Bannakampala, Wakiso ne Mukono era basookedde mu Kampala.\nYategeezezza nti Kampala eri bubi nnyo ku bulwadde bwa ssenyiga omukambwe kubanga ku balwadde abataano abaakafa , bana bava mu Kampala ate ku balwadde abaakakwatibwa , Kampala erinako ebitundu 60 ku buli 100.\n"Pulezidenti Museveni abafaako nnyo abantu be era mwambale masiki ate mwekuume obulwadde gye buli era butta," Among bwe yagambye.\nAte Dayirekita wa Kampala Kisaka yagambye nti bannakampala basaana bongere okwefaako ennyo nga bambala masiki kubanga abafudde abasinga bavudde mu Kampala. Yagambye nti KCCA egenda kwongera okubakubiriza.\nMeeya wa Kampala Central Charles Musoke Sserunjogi yagambye nti buli aweereddwa masiki atwale obuvunaanyizibwa okugyambala kubanga obulwadde tebuzanyirwaako era butta. Yasiimye okusooka okuwa bannakampala era kati kisigadde eri bo okuzambala.\nFaridah Mayanja yasiimye pulezidenti Museveni okufaayo ennyo okuyamba bannakampala n'ategeeza nti ye mukulembeze abalala gwebasaana okulabirako.\nKyokka abamu ku ba LC bakukkulumye nti masiki ezibaweereddwa ntono nnyo. Ekyalo kino mu Kisenyi kirimu abatuuze abasoba mu 200 kyokka batuwadde masiki ntono era baasabye babongere endala.\nKyokka Among yatangaazizza nti engaba yaazo eteekwa kugoberera mitendera kubanga zaabatuuze abasula mu bitundu era aba LC bateekwa kuzigabira mayumba eri buli akuze mu myaaka naye sikuyimirira ku nguudo ne bagabira abantu.\nYagambye nti yensonga lwaaki bazikwaasizza ba LC kubanga beebamanyi abantu baabwe n'enyumba kwebasula. Yasabye aba LC okuzigaba obulungi zisobole okumala buli mutuuze mu kitundu.\nKampala Betty Among\nEntegeka z'okuggya mmotoka ku Luwum ne Namirembe ziwedde


Bukedde Online - Bambega b'amagye ISO balaze ekifo awaatuula olukiiko lw'okutta Kawessi\nPalamenti egobye okusaba kwa Bbanka Enkulu...\nAMAGYE okukwata omuserikale Abel Kitagenda kiddiridde aba ISO okukwata omusajja omulala eyalonkoma abagambibwa okutemula Andrew Felix Kaweesi. Omusajja eyasooka okukwatibwa omwaka oguwedde alanga enviiri z’Abaraasi era mu bitabo by’abeebyokwerinda erinnya baawandiikamu Rasta. Ono alumiriza nti pulaani y’okutta Kaweesi yakolerwa mu lukiiko olwatuula ku woteeri ya Kati Kati e Lugogo era abaali mu lukiiko olwo kwaliko muninkini wa Kaweesi ayitibwa Christine Mbabazi Muhoza.\nErinnya eddala lyalumiriza lya Abel Kitagenda ono yakwatiddwa wiiki ewedde ng’attaanya entegeka z’okusengukira mu Canada ng’omunoonyi w’obubudamu. Mbabazi yakwatibwa mu September 2017 era okuva olwo ali mu mikono gya ISO.\nRasta naye aliko ekifo aba ISO we bamukuumira kyokka nga kigambibwa nti alinga eyafuuka omukozi waabwe oluvannyuma lw’okumuzuula nga mulungi mu kubega. Aba ISO bazudde ng’okutta Kaweesi kwenyigirwamu obutereevu abaserikale ba poliisi abalala munaana. Kyokka ng’abasinze okusongebwamu olunwe bataano era bonna baali bakolera wansi wa Nixon Agasirwe. Bukya Agasirwe akwatibwa mu October 2017 n’aggulwako emisango mu kkooti y’amagye bonna abataano badduka.\nKitagenda naye yadduka bwe baakwata Agasirwe. Kigambibwa nti abadde Dubai. Kyokka yakomawo mu biseera bya Paasika n’afuna Paasipooti endala mu mannya ga Abbas Muyomba gy’abadde agenderako e Canada.\nAmannya g’abaserikale abanoonyezebwa okubaako bye babuuzibwa kuliko Muhamood Matovu, Alex Katungi, Wilson Atekateka, Julius Kasunguza ne Solomon Nuwaha. Kaweesi yattibwa March 17, 2017 bwe yali yaakava ewuwe e Kulambiro.\nYattibwa ne dereeva we Godfrey Mambewa n’omukuumi Kenneth Erau. EBYAKAZUULWA Waliwo olukiiko olwatuula ku Kati Kati era kigambibwa nti lwalimu n’abamu ku banene mu poliisi. Olukiiko luno lwatunuulira pulogulaamu ya Kaweesi eya wiiki yonna ne bakkaanya ng’ennaku ezaali zisinga obwangu okumuttirako kwaliko Olwokuna nga March 16, lwe yalina be yaliko b’agenda okusisinkana e Ntebe.\nMBABAZI YALI MU LUKWE?\nAba ISO bagamba nti Kaweesi yaliko b’agenda okusisinkana e Ntebe oluvannyuma asisinkane Mbabazi. Omulimu gwa Mbabazi gwali kukwatagana n’abatemu okubawa entambula za Kaweesi okuva e Ntebe. Kyokka Kaweesi bwe yatuuka e Ntebe n’afuna pulogulaamu endala n’akubira Mbabazi essimu ng’amutegeeza basisinkane nkeera e Mukono.\nKigambibwa nti Mbabazi bwe yategeeza abatemu nti eby’e Ntebe bifudde, baatuuza olukiiko olulala ku Lwokuna ekiro ne basalawo okumuteega ng’ava ewuwe e Kulambiro.\nKigambibwa nti abaali mu lukiiko baasalawo abaserikale bonna mu kitundu bakuhhaanire ku poliisi ya Kira Road okubabala. Kituufu, Kaweesi essaawa kwe yattirwa, abaserikale baali Kira Road y’ensonga lwaki tewali yadduukirira.\nKyokka Bukedde teyasobodde kukakasa oba kino kyakwatagana bukwataganyi ne pulogulaamu eyo nga yali yakolebwa dda, oba nga ddala kituufu baabaggyawo mu bugenderevu. Aba ISO balumiriza nti Mbabazi ennaku zombi Olwokuna n’Olwokutaano yali ku ssimu ne Kaweesi.\nAte ddereeva wa Kaweesi naye yayogerera ku ssimu enfunda eziwera n’abatemu. Kaweesi baamutta agenda ku yunivasite e Mukono okwogerera mu lukiiko lw’abayizi. E Mukono gye yalina okusanga Mbabazi ng’olukiiko luwedde. Kyokka Bukedde yayogera ne Mbabazi ne yeegaana Rasta. Kyokka alumiriza akulira ISO, Col. Frank Bagyenda Kaka nti eby’okutta Kaweesi y’abimusibako.\nSsemaka ow'emyaka 56 atudde senior 6 ne mutabani ne basibagana mu bubonero\nEyali muninkini wa Kaweesi ali ku ccupa\nAmagye gazudde ebirala ku Kaweesi


Bukedde Online - Biibino Omukristaayo by'alina okussaako essira mu kisiibo\nEngeri gye wanditandise ekisiibo eky'ennak...\nBiibino Omukristaayo by’alina okussaako essira mu kisiibo\nEKISIIBO ky'Abagoberezi ba Kristo kitandika ku Lwokusatu naye bangi batabulwa ku makulu gaakyo. Omulabirizi w'e Mityana eyawummula Rt. Rev. Dr. Dunstan Copoliano Bukenya abuuliridde Abakkiriza ku makulu g'okusiiba n'abasaba okukomya Obukristaayo obw'ebigambo obugambo okutali bikolwa birungi ebisiimibwa Katonda.\nlYannyonnyodde amakulu g'ekisiibo n'ategeeza nti kye kiseera omukkiriza oba Abakkiriza kye bawaayo okwekebera mu myoyo okulaba we basobezza mu maaso ga Katonda ne beenenya era ne babonerera obutaddamu kukola bisobyo ebibaggyako ekisa n'emirembe gya Katonda.\nl"Ekisiibo kiseera kya buli omu kwekebera, okusaba Katonda okutusonyiwa, okuwaayo obudde okumunoonya, okwewaayo ku lwa bannaffe be tuba tusuuliridde, n'okwebonereza nga tweresa bye twagala naddala emmere kituyambe okwefumiitiriza ku bununuzi bwa Katonda.\nlOkusiiba enjala kirumya emibiri gyaffe era buli lwe tufuna obulumi buno tutandika okwebuuza nti lwaki tuyita mu bulumi buno oba lwaki twerumya nga tusiiba?\nNg'abakkiriza ekitusiibya kwe kufuna embeera etuleetera okunoonyereza ku bibi byaffe buli ssekinnoomu, okubinakuwalira, okubyenenya n'okusaba Katonda atujjuze Omwoyo Omutukuvu buli ssekinnoomu ku ffe, akuume emitima gyaffe gireme okuddamu okutuleetera okukola ebibi.\nlEbibi bye bikolwa ebitasanyusa Katonda, ebitwala omuntu mu kuzikirira era ebimu ku byo mulimu: obwenzi, obulogo, ettamiiro, obukenuzi, obulyazaamaanyi, okusamira, okubba, ettima, enyombo, omuze gw'okusiga enjawukana mu bantu n'ebirala ng'ebyo (Abaggalatiya 5: 19). Ebibi bino n'ebirala bireeta okufa n'okuzikirira.\nlEbibi bino tebiva kungulu ku mibiri gyaffe wabula munda mu mitima ne mu myoyo gyaffe. Eno y'ensonga lwaki twetaaga Katonda kuba ye yekka awonya endwadde z'omu myoyo. Ate Rev. Erick Kasirye agamba nti obulamu bw'Omukristaayo bulina okwefumiitiriza ku bikemo Mukama waffe Yesu Kristo bye yasanga n'afunamu eky'okuyiga. Agamba nti nga Yesu bwe yasobola okuvvuunuka ebikemo bino, n'Omukrisitaayo mu kisiibo kino alina okulwana okulaba ng'abivvuunuka asobole okwewangulira enneema okuva eri Katonda.\nlMu kikemo kya Yezu ekyasooka sitaani amugamba nti addire amayinja agafuule emigaati asobole okuwona enjala, wabula Yezu n'amuddamu nti omuntu tabeerawo lwa kulya kwokka, wabula n'ekigambo kya Katonda.\nAbakristaayo balafuubana nnyo okulaba nga bafuna eky'okulya n'okubeera mu bulamu obulungi. Wabula wakati mu kulafuubana kuno twesanga nga tukoleddemu ebintu ebibi bingi ebinyiiza Katonda. Muno mwe muva emize ng'obubbi, okutta bannaffe n'ebirala. Mu kisiibo kino Abakrisitaayo balina okukkiriza embeera yonna Katonda gy'aba atutaddemu kubanga ebaako eby'okuyiga bingi.\nTulina okwewala omululu n'okupapa mu kisiibo, tusobole okwetangira okwonoona. lMu kikemo ekyokubiri Yezu bamutwala ku yekaalu waggulu, Sitaani n'amugamba nti bwaba mwana wa Katonda aveeyo agwe wansi, Katonda ajja kumuwanirira aleme kukosebwa. Wabula wano era Yezu yagaana wadde nga sitaani yamuwa n'ebyawandiikibwa ebitukuvu.\nMuno Abakristaayo bayigamu nti wadde Katonda yatusuubiza okutukuuma, tetulina kwenyigira mu bikolwa bya bulagajjavu eri obulamu bwaffe kubanga obulamu bwe bugagga.\nTwegendereze bye tunywa ne bye tulya, tuve ku ttamiiro, n'okwegadanga okutalina nsonga kuba tusobola okufiirwa obulamu. Bp. Bukenya agamba nti tewali Mukkiriza asaanye kugamba nti ye talina kibi kya kwenenyeza Katonda kuba n'okuwulira obubi mu mutima nga munno ayambadde olugoye olulungi, kibi kuba kiraga nti toyagaliza banno birungi.\nMu kisiibo tugenda kubeera nga tusaba buli lunaku, okwenenya, okusoma ekigambo kya Katonda, okwesabira n'okusabira bannaffe abatamanyi bulungi bwa Katonda badde gyali, ate n'okwewaayo ku lwa bannaffe be tubadde tusuuliridde naddala abali mu bwetaavu\nBiibino ebiwalirizza Museveni okuzza Afande Kirumira mu Kampala\nKirumira atambudde aleka omukululo yonna gy'ayise\nMbega eyaleese bwiino ku bapoliisi abakolagana n'ababbi bamugguddeko emisango 3


Ssebaggala Awagira Omulabe Wa Buganda M7 – ababaka\nHome Topic Ssebaggala Awagira Omulabe Wa Buganda M7\nSsebaggala Awagira Omulabe Wa Buganda M7\nHome › Forums › Ababaka Website, Noticeboard and Off-Topic › Kintabuli / Salmagundi › Ssebaggala Awagira Omulabe Wa Buganda M7\nSeptember 26, 2010 at 7:30 am #18383\nEmivuyo egyetobese mu bukulembeze bwa Ssebaggala\nHaji Nasser Ntege Ssebaggala.\nEBULA mbale ekisanja kya Al Haji Nasser Ntege Ssebaggala kiggweeko era by’akoze abikoze nga Meeya wa Kampala. Tukuleetedde emivuyo gy’akoze n’enkonge ezimuteze.\nlYagobye Town Clerk, Ruth Kijjambu, bwe yagaanidde mu ofiisi kwe kumuleetera eggye lye limufulumye. Kyokka ne Kijjambu yayungudde erirye olwo poliisi n’eyingirawo okulemesa enjuyi zombi okulwana. Sebaggala yagambye nti abadde agoba ba Al- Shabaab.\nBwe yagenda mu katale ka Park Yard nga kayidde mu 2009, abantu baamukasukirira amayinja nga bamulangira okwekobaana n’alemesa abasuubuzi.\nYasuubiza Bannakampala okunnyukanga n’akaveera kyokka bwe kaabula n’abagamba nti yali abagamba kukola nnyo.\nYasuubiza okuleeta bbaasi okumalawo akalippagano mu kibuga nakyo ekitatambudde bulungi.\nYayagala okugaba akatale ka Owino ne Nakasero eri yinvesita kyokka abasuubuzi beekalakaasa ne bamulemesa.\nYawaayo n’ak’ewa Kisekka eri yinvesita, abasuubuzi ne beekalakaasa ekyavaako Pulezidenti okuddiza eyali akaguze ssente ze.\nMu by’abakazi teyeetya, alina Gera, omukazi omulala gwe yazaalamu abaana abakulu, yawoowa Nava Nabagesera ate abalala tayagala kuboogerako.\nYaggalirwa mu Amerika mu 1997 mu musango ogw’ebicupuli n’aleka abalonzi mu kyangaala.\nNambooze yamuwandiikira ebbaluwa emugoba mu DP n’akigaana awaava okutabuka n’ennyombo.\nYava mu DP nga Feb 23, 2010 n’atandikawo ekibiina kya LDT avuganye Obwapulezidenti kyokka abawagizi be tebaakimatira. Oluvannyuma yeekyusa n’agamba nti ayagala bwa Meeya.\nYaggadde akawunti za KCC ng’akimanyi nti ekibuga kibaamu kasasiro ne kicuuma olw’obutamuyoola.\nYatunda ebifo by’amasomero nga Buganda Road, Bat valley n’amalala.\nBwe yawangula akalulu yatandika okutambula ne Pulezidenti Museveni. Abantu abaamulangira nti NRM yamugula yabaddamu nti tayinza kwewala mukulembeze ali mu buyinza.\nEnnyumba ye ey’Obwameeya yagipangisa gavumenti ne kinyiiza abamu.\nYagugulanako ne munywanyi we, Mabikke n’ab’ekiwayi ky’abavubuka ekya Youth Brigade, bwe yawagira Moses Makumbi n’alekawo Henry Lubowa. Ssebaggala yalangira Mabikke nti ye yamuleeta mu byobufuzi. Kuno yagattako okutiisatiisa omubaka wa Kampala mu palamenti, Erias Lukwago nga bw’ajja okumubetenta.\nMu Ttabamiruka wa DP mwe baalondera Ssebaana Kizito, Ssebaggala yagabira abalonzi obukadde 30 kyokka Ssebaana n’amumegga.\nWadde Ttabamiruka wa DP yamusuula, yeesimbawo ku lulwe mu 2006, oluvannyuma n’abivaamu.\nBeewuuba nnyo mu kkooti n’eyaliko omukulembeze wa DP Paul Kawanga Ssemwogerere ng’awakanya ebikolwa bya Ssebaggala.\nMu 2001 gavumenti yakizuula nti talina buyigirize bumusobozesa kwesimba ku Bwapulezidenti bwe yanyiiga kwe kulagira abawagizi ba DP bawagire Kiiza Besigye era abamu baalemerayo.\nBwe yatunda ebisaawe by’omupiira e Lugogo, abantu beekalaakaasa n’abakudaalira nti tebategeera bya nfuna.\nMu 2007 yagaana okudda mu kkooti bwe yayitibwa abitebye ku bigambibwa nti yalyazaamaanya Micheal Ezra.\nYagugulana ne Nyakana ku nziruganya ya Kampala nga bw’awa ebiragiro Nyakana abiziimuula.\nKigambibwa nti yatunda ekitundu ky’oluguudo olugwa ku Yusufu Lule Road e Nakasero era ne bakimuteekako nti yali omu ku baaluka olukwe lw’okukuba Betty Nambooze n’omubaka Lukwago mu kuziika Matild Meeme e Masaka.\nYalonda mukyalawe, Geera Mosha okuddukanya kantiini ya KCC kyokka ne kizuulibwa nti yali amaze emyaka musanvu nga tasasula za bupangisa ne ziwera obukadde 43.\nYayagala okuteekawo omusolo ku buli mmotoka eyingira Kampala era tagwa bivvulu by’abayimbi. Ku nkomerero ya byonna, Ssebaggala yegasse ku kibiina kya NRM .\nPublished on: Saturday, 25th September, 2010\nSeptember 26, 2010 at 8:13 am #27069\nEYEBUUZA LWAAKI ERA ENKAYANA ZINO M7 AZIYINGIRAMU AZIMALE ABA YERABIDDE NTI M7 YAKOLA EMIRIMU GYONNA MU YUGANDA OKUVIIRA DDALA MU GYO MUKISENGE ERA KYOOVA OLABA NGA BAMU BALINA KUSULAMU KADE NE BAMUSISINKANA EKIRO MU STATE HOUSE\nNGOJEEKO ABALINA BAKAZI BAABWE BEMULUGUNYA DDA OLWENKIIKO ZAKUBA NEZIGYA BAKA BANNE MUBULIRI KU MWENDA OGWEKIRO BETABE MUNKIIKO ZAABA AKUBYE NEBAKOMAWO NGA BAWUNYA OBUSA BWENTE\nEBYO BIGAMBO BYABANABUFUZI ABESANGA NGABALINA OKUWEREZA M7 BUBEERE KIRO BUTYA MUBULI NGERI YONNA MBU ERA BI DONZI EBITAYAAYA MU GWANGA ETTAKA TTONO\nSsebaggala bamuli bubi lwa nnyumba ya KCC\nAbakozi ba Kampala City Council (KCC) beerayiridde obutakkiriza kumala gafiirwa nsimbi za musaala gwabwe ate ng’eno ebintu by’ekitongole bitwalibwa abantu abalinawo.\nNga baakulembeddwamu ssentebe w’abakozi mu masekkati ga Kampala era nga ye mukiise mu palamenti mu kitundu kya Bukoto Mid West, Isaac Ssejjoba, baateeka wansi ebikola ng’entabwe eva ku butasasulwa.\nBaategeezezza nti amayumba g’ekitongole gabadde gagabirwa abantu awatali kye bafunako, kwe kwerayirira obutakkiriza Mmeeya Nasser Ssebaggala kutwala nju ya tawuni kiraka kubanga nabo bagirinako obuyinza.\n“Tetujja kukirizza Ssebagala kutwala nju eyo kubanga naffe tugirinako obuyinza. Ebintu bya KCC ffe abalina okubikuuma. Twasooka kuwambibwako enju ya town kiraka eri ku luguudo Mabuwa eKololo ekitongole kye byokwerinda mu Ggwanga, naye eno tewali meeya gya gitwala”\nMmeeya yeddizza enju eno oluvannyuma lwa Ruth Kijjambu, abadde akola nga tawuni kiraka wa Kampala obutagisulamu. “Ebyo mmeeya by’ayogera nti enju yagifuula ofiisi ye alimba. Ffe kye tumanyi yagifuula ya mirimu gye.” Ssejjoba bwe yategeezezza n’agattako nti Ssebaggala yagifuula kibanda kya mmotoka mw’azitundira n’okukoleramu ddiiru ze endala ng’omuntu.\nAbakozi abasoba mu 1000 beerayiridde okulaba nti ebintu by’ekitongole kya KCC tebimala gakozesebwa mu ngeri ya gadibe ngalye. Wabula Ssebaggala yategeezezza ng’enju gye bakaayanira bw’agitaddemu ensimbi ze ennyingi ennyo okugiddaabiriza.\n“Ntadde ensimbi zange nnyingi mu kuddaabiriza enju eno. KCC tempaddeeyo nnusu yonna, era mmwe abagikaayanira mwerimba kubanga n’omukulembeze w’eggwanga eginjagaliza.” Ssebaggala bwe yakakasizza.\nAbakozi ba KCC baakiikidde omukulembeze w’eggwanga ensingo obutalwanirira bintu bya kitongole kyabwe n’asalawo okugiwaayo mu mikono gy’abantu ssekinnoomu.\n“KCC erina akakiiko kaayo ne minisitule y’abakozi weeri naye pulezidenti y’alabye okuyingira mu mivuyo gino? Mpozzi nga waliwo akakodyo akakusike. Ate ebyo Ssebaggala by’ayogera nti enju agitaddemu nsimbi nnyingi, ani yamugamba okuziteekamu? Mpozzi nga era yalina ekigendererwa kya kuginyaga.” Omu ku bakozi bano bwe yategeezezza n’asaba Pulezidenti Museveni okuvaayo atangaaze ku nnyumba eno ekaayanirwa n’ebyobugagga bya KCC ebirala.\n24, Mutunda, 2010\nsseeya afuuse nnakigwanyizi.\nAbaganda bagamba nti ‘bamutenda kukomaga______’ ssebaggala bwe y’akuba bank of boston, abantu b’agamba nti kasita abye z’abazungu. naye ne bu banka obutono obw’antu aba bulijjo nga portuguese credit union ne\neast cambridge savings bank teyabutaliza.\nBwe b’amukuba ekiggi mu plymouth county house of corrections n’akomawo,banne ne baddamu okumulonda, kati atandise kubba bya kampala city counsil,nga yegasse ku banne aba nrm (national robbers movement).\nmpozzi era ayagala kuddako ku bwa meeya nate?\nzi limbo y’azisituliramu dda,wetlands nazo azirumbye! temwewunya nga ekinaddirira city hall yennyini ng’agitutte, naye nga abakozi abasukka 1,000 tebasasulwa!\nbakulu mukwate ku nsawo zammwe. bagamba nti ‘ennungu enjokereze ekisa,____’, mugira mwe mumulonda. cry the beloved country.\nsebagala temumuwa kalulu kona\nsebagala atunze obuganda tewaba nomu amuwa kalulu nga yesimbyewo ku bwa meeya afuse muzibu nnyo yatambuza ebigere nga alimba obuganda nti abwagala so nga mulabe wa baganda kati ebyobufuzi abyerabire ade mu bya busubuzi sebagala weraba tukusibula 2011 tokomawo\nSeptember 29, 2010 at 6:40 am #27085\nTUESDAY, 28 SEPTEMBER 2010 16:53\nMEEYA wa Kampala, Nasser Ntege Sebaggala yeevumye ekyamututte e Masaka mu lumbe lw’omugenzi Ali Kibirige, taata w’omugagga Bulayimu Kibirige, Abasiraamu abakulembeddwamu Mufuti Zubair Kayongo bwe baamulangidde obwannakyegwanyizi Mufuti n’agaana n’okumulombera edduwa nga bwe yabadde amusabye.\nSebaggala yawotookeredde Mufuti bwe yamugambye nti ye tasoma dduwa za jjenjeero n’agattako nti bakooye ne bannabyabufuzi abasuubiza ne batatuukiriza.\n“Nze simala gasoma dduwa za jjenjeero.\nAbantu balina ennyonta bye wabasuubiza tobituukirizza, olowooza balowooza ki.\n”Okwogera bino abasiraamu abakung’aanidde mu kifo kino bakira bwe basaakaanya nga bwe bagamba nti “wama yongera okumusomesa ayige”\nSebaggala ye yasoose okwogera mu lumbe luno olwabadde ku kyalo Matanga e Mukungwe ku Ssande n’ategeeza nti amaze ebbanga ng’alwanira bbali tatuuka kyokka ku mulundi guno yasazeewo okutta omukago n’aba NRM kwe kusaba Mufuti Kayongo okumulombera edduwa ebigendererwa bye bisobole bituukirira.\nYe Shiekh Nooh Muzaata yalangidde Sebaggala nti omukago gwe yakoze guyambe ye ng’omuntu kubanga eno yabadde ddiiru ye so ssi ya bantu kuno kwe yagasse n’okumubuuza nti ebbanga ly’amaze ku bwameeya kiki ky’akoledde abantu abamulonda oba ky’asakidde Abaisiraamu n’akubiriza Abasiraamu obutalonda bantu batabayamba.\nSeptember 29, 2010 at 8:24 am #27086\nObufumbo bwa Ssebaggala mu NRM\nEkya mmeeya wa Kampala, Al-Hajj Nasser Ntege Ssebaggala okulangirira nga bw’agenda okunoonyeza Pulezidenti Museveni obululu mu kulonda kw’omwaka ogujja kya kulwawo nga kijjukirwa, newankubadde nga tekyewuunyisa okusinziira ku batunuulizi b’ensonga z’ebyobufuzi.\nSsebaggala eyayatiikirira ennyo mu kulonda kw’obwammeeya bwa Kampala mu 1998 n’oluvannyuma n’anoonyeza Col. Kizza Besigye obululu mu kulonda kwa 2001 olwobuganzi bwe yalina naddala mu bitundu by’amasekkati g’eggwanga, ayongedde okukinogaanya nga bw’atakyalaba makulu mu kuvuganya gavumenti, bw’atyo kwe kusalawo okugyegattako.\nOlukwe lw’okutunda DP mu NRM\nMunnabyabufuzi ono amanyiddwa ennyo ng’omupanzi era omusuubuzi atasubwa ddiiru yonna, kigambibwa nti aludde ng’akukuta n’abanene mu kibiina kya NRM naddala omukulembeze w’eggwanga, Pulezidenti Yoweri Museveni era nga waakayita ennaku ntono ng’alayiziddwa ku bwammeeya, Ssebaggala yalinnya emmotoka ya Pulezidenti Museveni ne babaako akafubo ke beevumba okumala essaawa mu maka g’obwapulezidenti e Nakasero.\nNga 12 omwezi guno, “Seya” ng’abawagizi be bwe batera okumuyita, yamala eggobe mu kibya bwe yalabikako mu lukuŋŋaana lw’ekibiina kya NRM ttabamiruka olwali e Namboole, nga wano Pulezidenti Museveni we yasinziira okumwanjula eri bannakibiina kino ng’omugenyi ow’enjawulo. Guno gwali ng’omukolo gw’okwanjula Ssebaggala mu banna NRM gy’aludde ng’avumirira okumala emyaka egikunuukiriza mu 20.\nOkusinziira ku omu ku baali ba fanfe ba Ssebaggala okumala emyaka, era nga ye munnamateeka wa DP, Fred Mukasa Mbidde, Ssebaggala yalina ekigendererwa ky’okwabuluzaamu ekibiina kya DP n’okukitunda mu kibiina kya NRM singa yali alondeddwa okukikulembera mu ttabamiruka eyatuula e Mbale ku ntandikwa\ny’omwaka guno. Mbidde agamba nti, “Yali ayagala kukozesa kifo kye ng’omukulembeze w’ekibiina akiweeyo eri NRM wabula naffe akakodyo ne tukagwamu era y’emu ku nsonga kwe twesigama obutamulonda kubanga talina bwesimbu.”\nSsebaggala nga bamwaniriza mu NRM\nEngeri Ssebaggala gye yasaasaanyaamu ensimbi mu ttabamiruka w\na DP ono yaleka bangi nga beewuunya era ng’obukadde obukunuukiriza mu 700 bugambibwa nti bwe yakozesa era ng’omu ku baamuli ku lusegere wabula nga kati yamwawukanyeeko, agamba nti, “Naffe tetumanyi Hajji gye yaggya nsimbi ezo era tulowooza nti zandiba nga zaalimu omukono gw’abanene mu gavumenti.” Ssebaggala yennyini yagamba nti, “Nina akawumbi k’ensimbi kalamba mu mpeke era abaagala okufuna ku ssanyu ly’ensimbi banneegatteko mu kulonda kw’e Mbale.” Eri abatunuulizi b’ensonga z’ebyobufuzi, okwesimbawo kwa Ssebaggala akulembere DP, kaali katego ka NRM okusensera n’okusaanyaawo ekibiina kino ekisinga obukulu era nga kye kimu ku bisinga amaanyi mu ggwanga.\nNRM esensedde Kampala\nOkusinziira ku Ssebaggala, ekyokusalawo okuwagira NRM agamba nti, “Oluvannyuma lw’okwetegereza ebibiina byonna wabula nga tewali kirina busobozi bwa kutwala buyinza, kale mu kifo ky’okwesiba ku by’okuvuganya, nze ng’omuntu amanyi ebyobufuzi bwe bitambula, mba nina kwegatta ku kibiina ekitambula ng’ekya NRM.” Bwe yategeezezza Eddoboozi n’agattako nti, “Twakkaanyizza ne pulezidenti ku ngeri y’okugabanamu obuyinza, ŋŋenda kumunoonyeza akalulu ate nange bwe nnaaba nneesimbyewo ku bwammeeya ankolere ekintu kye kimu. Tulina kukolaganira wamu mu kifo ky’okwerumaaluma nga ba Besigye, Mao ne Otunnu abalemeddwa okufuna obusobozi bw’okuwangula okulonda okujja.”\nNg’oggyeeko ekyennyumba ya Town Clerk esangibwa e Kololo, Museveni gye yamukkiriza okutwala, Ssebaggala nga tannaba kwegatta ku NRM aliko okukkiriziganya kwe yatuuseeko ne bannakibiina ekyo. Asuubirwa okusimbibwawo NRM abeere mmeeya wa Kampala ow’emikolo so nga Pulezidenti Museveni asuubirwa okulonda Peter Ssematimba ku bwa Executive Director bw’ekibiina kino.\nEno y’emu ku ntegeka ya NRM okwezza ekibuga Kampala ekirudde nga kifuŋŋamyemu bannabyabufuzi ab’oludda oluvuganya. Ng’oggyeeko omubaka wa Nakawa, Fred Ruhindi, ababaka b’omu Kampala bonna bava mu bibiina bivuganya gavumenti era nga Pulezidenti Museveni azze akyogera lunye nga bw’agenda okukola buli kyetaagisa okulaba nga NRM esimba amakanda mu Kampala.\nSeya takyalina buganzi\nNga yaakatuula mu ntebe y’obwammeeya, Ssebaggala yatandikirawo okukwata amakubo agamuggya mu mitima gy’abantu bwe yakola ekkobaane ne naggagga, Hassan Basajjabalaba mu kumuguza akatale k’e Nakasero. Engeri gye yakwatamu ensonga z’akatale ka Owino n’ebyewa Kisekka byamuviiramu okukyayibwa n’atuuka n’okukubwa amayinja bwe yali agenze okukubagiza abasuubuzi b’omu katale ka Park Yard nga kakutte omuliro.\nOmulundi omulala nate, bannakibuga baasalawo okunaabira mu maaso omusajja gwe baasituliranga ku bibegabega wakati mu mukwano nga seya era omwagalwa w’abangi. Okukwatagana n’abagagga nga yeerabidde abantu ba bulijjo abaamulinnyisa waggulu Seya yasalawo kutema ttabi lya muti kw’atudde.”\nAbamumanyi obulungi nga Mbidde n’omubaka Micheal Mabikke bagamba nti eyawadde\nSsebaggala amagezi okwegatta ku NRM, yamuyambye okufuna we yeewogoma okuva lwekiri nti abadde takyalina kifo kyonna mu mitima gy’abantu be. Yabasuubiza okuddanga ewaka n’akaveera, wabula n’abeekyusiza ng’atuuse mu ntebe. Bannayuganda balindiridde okulaba obuwangazi bwa Ssebaggala mu kibiina kya NRM gy’afumbiddwa mu ngeri y’okunoonya obubudamu.\nSeptember 29, 2010 at 9:02 am #27089


Bukedde Online - Taata asse omwana n’amusuula mu kaabuyonjo\nAmaanyi ga Buganda gali mu bavubuka abakuziddwa...\nLooya wa Kiwanuka ayanukudde mukyala mukulu...\nABAAGALANA bakwatiddwa nga bateeberezebwa okwekobaana ne batta omwana ow’emyaka ebiri, omulambo ne bagusuula mu kaabuyonjo ya muliraanwa.\nBusuulwa eyasse omwana we Ssimbwa ku ddyo\nAbatuuze ku kyalo Ssumbwe mu Wakiso baatabuse nga baagala okubagajambula okukkakkana nga poliisi ekubye amasasi okubagumbulula.\nPoliisi oluggyeeyo omulambo mu kaabuyonjo abatuuze ne batandika okukaaba nga bwe bakolimira abazadde obwedda be boogerako ng’abatemu nga bwe bagamba nti omusajja oyo naye agwana kalabba ate abalala nga baagala agobwe ku kyalo.\nPatrick Simbwa ow’emyaka ebiri n’ekitundu ye yattiddwa kitaawe, Patrick Busuulwa 23 era kigambibwa nti okumutta kyavudde ku mukyala we, Allen Bukirwa 18, okumuteeka ku nninga ng’amugobya omwana ono buli kiseera era ng’abadde amutiisatiisa n’okunoba singa tamuggyaawo. Omwana ono yamuzaala mu mukyala mulala.\nBombi bagguddwaako omusango gw’okutta ku poliisi y’e Wakiso wabula bano baasoose kwewozaako. Omukyala yategeezezza nga bwatalina mukono mu kutta mwana ono ate ye Busuulwa yakkirizza omusango gw’okutta nti teyagenderedde wabula n’asaba bamusonyiwe.\nBwe baabadde batwalibwa, abatuuze baasoose kwekalakaasa ne bakuba poliisi amayinja.\nCharles Kabanda ssentebe w’e Ssumbwe yategeezezza nti ku Mmande, Busuulwa yamutuukirira n’abategeeza ng’omwana w’abuze nga yabadde amulese ku lubalaza kwe yabadde amusimbye okweyamba ekiro kyokka yagenze okufuluma teyamusanzeewo.\nSsentebe yayongeddeko nti okusinziira ku ngeri Busuulwa gye yannonnyoddemu, kyamuleetedde okumubuusabuusa n’asalawo okutandika okubuuliriza ku kyalo asobole okumanya ekituufu.\nBaliraanwa ba Busuulwa baamutegeezezza nga abafumbo abo bwe bamaze ebbanga nga batulugunya omwana nga n’olumu tebamuwa mmere. Kino kyayongera okumukakasa nti Busuulwa yandiba nga yasse omwana we.\nYategeezezza nti beekuhhanyizza n’abaakakiiko abalala n’abatuuze ne batandika okunoonya omwana wabula nga Busuulwa balaba mweraliikirivu ng’alinga eyazzizza omusango ekyabaleetedde okwongera okumwekengera.\nSsentebe Kabanda yategeezezza nti, oluvannyuma yatadde ku Busuulwa enkessi era bano ne balaba Busuulwa ekiro ng’asindiikiriza mukyala we n’abaana basule mu baliraanwa.\nObudde bwe bwaziba, baalaba Busuulwa ng’agenda mu mwala n’aggyawo omulambo gw’omwana gwe yali asibidde mu kaveera n’agutwala wabula baakoma okumutambulizaako amaaso ng’akyama mu maka ga muliraanwa we kyokka tebaamanya gye yasuula mulambo.\nYagambye nti enkeera ku Lwokusatu nga October 17, 2019 yakeera mu maka nga Busuulwa ng’ali n’abatuuze era ng’amaze n’okutemya ku poliisi.\nAbatuuze baasoose ne bakuba Allen Bukirwa mukyala wa Busuulwa nga baagala ayogere ekituufu kyokka ssentebe n’amubaggyako n’asooka amukema era we yabategeerezza nga Busuulwa yennyini bwe yettidde omwana we naye nga tamanyi mulambo gye yagututte.\nYagambye nti embeera yeemu era gye yayisaamu Busuulwa n’ayogera amazima nga bwe yamutta mu butali bugenderevu n’asooka amusuula mu mwala kyokka bwe yalabye ng’abatuuze bayinza okuzuula omulambo n’aguggyawo n’agusuula mu kaabuyonjo ya muliraanwa we Norah Nsereko.\nPatrick Busuulwa olwamaze okwogera bino atwala Poliisi y’e Bulaga n’amuteeka ku kabangali ne mukyala we n’abatwala ku poliisi y’e Bulaga gye baggyiddwa ne batwalibwa ku poliisi e Wakiso okubataasa ku batuuze baleme okubanganjambula.\nOmulambo gw’omwana gwatwaliddwa poliisi eyakulembeddwa DPC w’e Wakiso, Patrick Isaamat mu ggwanika e Mulago.\nOmwogezi wa poliisi mu Kampala n’emiriraano, Patrick Onyango yakakasizza okufa kw’omwana ono n’okukwatibwa kw’abafumbo bano.\nOmukubi wa bbulooka n’aganza omuwala w’essomero ate Poliisi n’esibamu kitaawe!\nEyesse asoose kwetondera batuuze\nEtteeka ku buuma bwa reflector baddereeva abamu balivuddeko


Effumbe lizze liwaga\nNGA baakamala okuwuttula Enjovu 6-1 mu mipiira gy’Ebika by’Abaganda, bazzukulu ba Walusimbi, Abeffumbe, bakomyewo mu nsiike leero nga bawera okukola ekintu kye kimu ku ba Ggunju (Aboobutiko).\nButikko ne Ffumbe 8:00\nMmamba Gabunga ne Nkima 10:00\nTtiimu zombi zittunka ku ‘quarter’ ku kisaawe e Wankulukuku. Maneja w’Effumbe, Mark Pinto Nsobya, asabye Aboobutiko okujja n’ebisero mwe baanaalondera ggoolo enjolo ze bagenda okubateeba, kuba tebalina kirala kye baakugukamu okuggyako okuteeba.\n“Omwaka oguwedde, Engabo yatuyita mu ngalo, naye ku luno tufi irawo, era tetugenda kukkiriza kino kuddamu,” Nsobya bwe yawaze. Omwaka oguwedde, bazzukulu ba Katongole (Abente), baawangula Effumbe (1-0) ku fayinolo eyali e Bulemeezi.\nWabula ne maneja w’Obutiko, James Musitwa agamba nti ebigambo bya Nsobya tebigenda kubaggya ku mulamwa kubanga balina abazannyi abalungi abaduumirwa ssita wa Villa, Godfrey Lwesibawa. “ Tuli bagumu era tulinze ssaawa tulage kye tulinawo,” Musitwa bwe yategeezezza.\nNg’omupiira gw’Effumbe n’Obutiko guwedde, wagenda kuddawo ogwa Mmamma Gabunga n’Enkima.


Bukedde Online - Ab'e Lugazi bawanjaze ku bbula ly'amazzi\nAb'e Lugazi bawanjaze ku bbula ly'amazzi\nOmulamumuzi Bamugemereire n'akakiiko babawawaabidde mu kkooti Enkulu\nKCCA ewadde bannannyini bizimbe n'ettaka n...\nABATUUZE mu kibuga Lugazi bawanjagidde abakulira ekitongole ky’amazzi mu ggwanga babongere ku bungi bw’amazzi agaweerezebwa mu kibuga ekyo.\nMugisha (ayimiridde) ng’ayogera mu lukiiko.\nBano nga beegattiddwaako abakulembeze baabwe bategeezezza abakulira ekitongole ky'amazzi ekya NWSC nti olw'okuba amazzi ge bafuna matono, baalibadde badda ku nzizi zaabwe ezaaliwo enkadde nti kyokka amateeka gabakugira.\nBaayongedde ne bategeeza nti amazzi waliwo lwe gamala ennaku nga tegaliiko olwo ne basalawo okugula ag'ebidomola nga nago abagatunda bwe bamanya nti gabuze nga baduumuula bbeeyi yaago.\nOlumu ekidomola bakituusa ku 1,000/ ekitali kya bwenkanya Bino abatuuze baabyogeredde mu Liz Motel e Lugazi mu musomo gw'okukubaganya ebirowoozo ogwatekekeddwa aba NWSC okutunuulira ebituukiddwaako mu bbanga lya mwaka gumu okuva lwe baakoma okusisinkana.\nKino kibeerawo buli mwaka n'ekigendererwa ky'okulaba enkyukakyuka eziriwo Amyuka meeya wa Lugazi, Stephen Kateregga yategeezezza nti ne gavumenti ensimbi ze yali ebawa ez'amazzi tekyazibawa kuba ekimanyi amazzi e Lugazi gye gali so nga agaliwo matono nga ne bwe kyalibadde kyetaagisa okusima enzizi nti ky'azuulwa nti enzizi ezisinga mu Lugazi amazzi mabi Ying.\nSilver Mugisha akulira NWSC yagumizza ab'e Lugazi ku bbula ly'amazzi n'abagamba nti mu bbanga lya myezi ena baakutandika okusima emidumu gy'amazzi okuva e Mukono bagatuuse e Lugazi nga wano baakubawa payipu ya yinsi 12 okudda mu kifo ky'eyo eya yinsi mukaaga eriwo kati.\nYagasseeko nti omulimu guno gwakuggwa mu bbanga lya mwaka gumu gwokka. David Mutebi omubaka w'ekitundu Buikwe South yasiimye ekitongole olwokusalawo okwongera amazzi mu Lugazi kyokka n'akisaba kyongere okugasaasaanya ne mu bitundu bya Buikwe ebirala.\nNakyeyombekedde katono anzite!\nNafuna Ssemyalo ebyange byaggwa\nMuloope baddereeva abavuga endiima - Kayihura\nUNRA ennyonnyodde ekikuba mmotoka ebigwo ku kkolaasi w'e Masaka omupya\nGavumenti efulumizza ebiragiro ebikakali ku bidduka


Abasomesa muyambe abayizi okukula nga bekk...\nUganda emu ku nsi ezaakuzizza olunaku lw'omukyala ow'omu kyalo mu nsi yonna olubeerawo nga October 24. Uganda ekyalina okusoomoozebwa kwa maanyi okukulaakulanya abantu baayo olw'engeri abakyala gye batwalibwamu bw'ogeraageranya n'abaami.\nAbakyala naddala mu byalo be basinga okukola emirimu gy'ebyobulimi omuli okulima n'okulabirira ennimiro naye ekyewuunyisa abasinga ku bano tebasasulwa maanyi gaabwe ge bateeka mu bulimi nga buno so nga nagwo mulimu era byonna bye bakola abaami be babifunamu.\nBino byogeddwa minisita omubeezi ow'ekikula ky'abantu, Peace Mutuuzo n'ategeeza nti, ssinga abakyala b'omu byalo byonna basasulwa bandibadde basobola okukola ensimbi ezisoba mu buwumbi 15 era ssente ezo zandibadde ziyamba mu kukyusa obulamu bw'abakazi mu Uganda.\nEbizibu abakyala b'omu byalo bye basanga\nOkusosolebwa wadde bakola emirimu gye gimu n'abasajja. Okugeza omukyala gye bamuzaala tabaayo na ttaka kyokka ne bw'afumbirwa era gy'alaze taweebwa ttaka, kyokka osanga omusajja bw'aba yawasa mukazi we ne bakola ne bagula ettaka nga liriko n'amaanyi g'omukazi ate go tegabalibwa.\nObutaba na buyinza kusalawo mu maka so ng'ebintu bingi ebikolebwa awaka omukyala y'abiddukanya.\nAbakyala naddala abawala batulugunyizibwa, bangi bakakibwa omukwano nga tebanneetuuka naye ensonga abantu ne bazizibira nga tezituuse mu bannamateeka era bangi abakola ebikolobero ng'ebyo tebatwalibwa mu mbuga.\nMu byalo omwana omuwala talowoozebwako ng'agwanidde okusomesebwa era kino kireeseewo omuwaatwa wakati w'abakazi n'abasajja.\nEbyobulamu bikyali bizibu naddala ku bakyala ab'embuto abatambula eng'endo empanvu okugenda okunywa eddagala n'okuzaala.\nOlw'okuba abakyala tebalina byabugagga, bangi bammibwa omukisa ebitongole ebiwozi by'ensimbi so nga bwe beewola basobola bulungi okutandikawo obulimu obutonotono oba okwongera ssente mu byobulimi bye bakola olwo ne bayongera n'okwekulaakulanya.\nTeopisita Nakiwala, omutuuze ku kyalo Busaasa mu disitulikiti y'e Kiboga mulimi wa mmere gy'aliisa ab'omu maka ge. Agamba nti, buli sizoni lw'etuuka, afuba okuteekateeka asobole okulaba ng'alima emmere gy'anaaliisa abaana be abana baalina ate n'okufuna ey'okutunda afune ssente z'ayinza okukozesa okwetuusaako ebyetaago ebirala ng'obujjanjabi n'okusomesa abaana.\nNg'oggyeeko obulimi nkuba ne bbulooka mu biseera by'omusana kubanga sizoni y'omusana ebeera mpanvu.\n"Newankubadde buli lunaku nkeera mu nnimiro kyokka amakungula bwe gatuuka nfuna kitono era buli kaseera mbeera mu mabanja ate n'emmere emala awaka tetusobola kugifuna kubanga bye tukungula biba bitono okusinziira ku kye tuba tusuubira.\nNasomako katono ne nfumbirwa era nnina abaana bana wabula bonna beetaaga ssente ez'okusoma ate nga kinkakatako okuzinoonya basome. Newankubadde waliwo Bonna basome, naye era bingi ebyetaagisa okusobola okuteeka omwana mu ssomero.\nEnkyukakyuka y'obudde enkosa era sizoni ezimu nfiirwa kubanga tusimba ebintu naye enkuba n'etetonnya mu budde ne bifa ate lw'etonnye n'ebyonoona.\nBwe kituuka ku byobulamu ate ebyo bizibu era kye kyankomya n'okuzaala kuba nzaalira ku kiso ate nga ssente nnyingi. Eddwaaliro erituli okumpi ly'e Bukomero naye okuva e Busaasa okutuukayo n'okudda kikutwalako 6,000/-, wano mu kyalo ssente ezo nyingi era abasinga zibazibuwalira ne basalawo kugenda mu bamulerwa wadde tukimanyi nti kizibu.\nGavumenti ne by'ekoze\nGavumenti etaddewo ensawo y'abakyala eya ‘UWEP' mwe baggya ssente ze bakozesa ate ne bazizzaayo ku magoba amatono.\nOkuyita mu nteekateeka za Gavumenti ez'ebyobulimi nga NAADs ne Operation Wealth Creation gavumenti eyongedde amaanyi mu bulimi n'obulunzi ate ng'abakyala bye basinga okubeeramu mu byalo. Baweebwa ebisolo omuli; embuzi, ente n'enkoko ssaako ensigo ku bwereere.\nEbikoleddwa abakulembeze bassekinnoomu okuyamba abakyala b'omu byalo\nRuth Nankabirwa, omubaka omukyala owa disitulikiti y'e Kiboga: Ng'omukyala ndaba bakyala bannange nga bayita mu kusoomoozebwa okw'enjawulo mu bulamu bw'ensi newankubadde nga gavumenti ekoze okulaba ng'ekyusa embeera y'abakyala mu byalo naye wakyaliwo okusoomoozebwa ate nga kino kiva ku basajja era ssinga buli musajja yeenyigiramu okukyusa embeera y'omukyala ate twandibadde tuli bulungi naye abasinga balaba ng'abagenda okubawaganyaza.\nY'ensonga lwaki ku byobulamu abakyala be nkiikirira nabateerawo ambyulensi ku ddwaaliro lya Bukomero Health Center IV nga bwe nddeta n'enadala.\nKuno ngattako pulogulamu y'okusakira abantu bange naddala abakyala, abavubuka n'abakadde era ng'ebibala byayo birabise.


Obwakabaka butongozza enteekateeka akwata ku bibalo byábantu nébintu ebiri mu Buganda – etandika mwaka guno – CBS FM\nObwakabaka butongozza enteekateeka akwata ku bibalo byábantu nébintu ebiri mu Buganda – etandika mwaka guno\nOmumyuka owokubiri owa Katikkiro wa Buganda Owek.Hajji.Prof.Twaha Kawaase ne senkulu wa UBOS Dr.Chris Mukiza\nObwakabaka bwa Buganda butongozza enteekateeka nnamutaayiika enagoberwa mu kuku𝝶aanya abibalo ebikwata ku bantu nébintu ebyenjawulo ebiri mu bwakabaka.\nEnteekateeka eno yébibalo Namutaayiika owémyaka etaano atandise mwaka guno 2022 okutuuka 2026.\nOmumyuka asooka owa Katikkiro wa Buganda Owek Haji Dr Twaha Kawaase yátongozza enteekateeka eno, ku mukolo ogubadde mu Bulange e Mengo.\nOwek. Kawaase asabye abavunaanyizibwa ku bibalo mu Bwakabaka, okuteeka mu nkola Namutayiika ono agendereddwamu okumanya obungi bwábantu mu Buganda nébyetaago byabwe, o kukwasizaako government okusitula embeera zábantu.\nOkwogera bino abadde atongoza Namutayiika wébibalo mu Bwakabaka ow’Omwaka 2022/2026 omukolo gubadde mu Bulange e Mengo.\nOwek Kawaase agambye nti ebibalo kiyambako mu kwanguyiza government okutekerateekera abantu babwo, nebafuna obuweereza obusaanidde.\nOmumyuka owookubiri owa Katikkiro wa Buganda Owek Robert Waggwa Nsibirwa agambye nti Namutayiika ono wakuyambako Obwakabaka okugaziya entekateeka y’Obwakabaka ey’Okuteekerateekera abantu, okutuukira ddala ku byalo.\nEnteekateeka eno yakuzingiramu ebintu byonna ebikwata ku buli ssaza lya Buganda, abantu, ebintu némbeera endala zonna.\nSsentebe w’Olukiiko oluwabuzi olw’ekitongole ky’ebibalo mu Buganda Dr ESK Muwanga Zaake, yebazizza Obwakabaka okukwasizaako ekitongole ky’ebibalo mu nkola yakyo ey’emirimu, mungeri eyenjawulo naasaba obukulembeze obwennono obulala, okulabira ku Bwakabaka okutandikawo ekitongole ky’ebibalo, ekigenda okwanguyizaako government emirimu.\nSsenkulu w’ekitongole ky’ebibalo mu ggwanga ki Uganda Bureau of statistics Dr. Chris N.Mukiza,agambye nti obukugu Buganda bweyayolesa obwokutondawo ekitongole ky’ebibalo buviiriddeko obukulembeze bw’ennono obulala, okuyayaana okugunjaawo ebitongole by’ebibalo, ekigenda okwanguyizaako government okutekerateekera abantu mu budde.\nDr Mukiza asuubizza okuwagira Obwakabaka naddala abaami b’emiruka ngábatonera computer zebanaakozesa okutereka obulungi emiwendo n’ebibalo ebiku𝝶aanyiziddwa.\nMu ngeri yeemu asuubizza Obwakabaka okuweerezaayo omukugu wabwo ow’ebibalo anakiika ku kitongole kya government ki UBOS.


Bukedde Online - Eyali minisita Kabafunzaki obujulizi bwa vidiyo n’amaloboozi bumutabudde\nEyali minisita Kabafunzaki obujulizi bwa vidiyo n’amaloboozi bumutabudde\nMinisitule n’abazadde tebakkaanyizza ku by’okuggala...\nOMUGAGGA Hamid Mohammed nnannyini kkampuni ya AYA ne woteeri ya Pearl Of Africa atutte mu kkooti amaloboozi n’obutambi bwa vidiyo ebirumiriza eyali minisita omubeezi ow’abakozi Herbert Kabafunzaki nga bwe yamusaba enguzi ya bukadde butaano okusobola okuzibikira omusango gwe baali bamuvunaana (Mohammed) ogw’okukabasanya omukozi we.\nHerbert Kabafunzaki ne looya we David Balondemu nga bava mu kkooti e Kololo eggulo\nObujulizi buno, Hamid yabututte mu Kkooti Enkulu erwanyisa obulyake n’obukenuzi e Kololo.\nAkatambi akaalagiddwa mu kkooti kaabadde kalaga Kabafunzaki ng’ayogera ne Hamid mu kisenge ekimu mu woteeri ya Serena oluvannyuma n’aggyayo ebbaasa egambibwa okubaamu obukadde butaano wabula Kabafunzaki teyagikwata ng’omuyambi we Brian Mugabo gwe baazikwasa n’azissa mu nsawo.\nEra akatambi kongera okulaga Hamid ng’ava mu kisenge kya woteeri mwe baasisinkana ne Kabafunzaki.\nOmuwaabi wa Gavumenti Barbra Kawuma bwe yabuuzizza Mohammed ekyali mu bbaasa yategeezezza nti zaali ssente obukadde butaano bwe baali bategeeraganye ne Kabafunzaki okumuwa okusobola okuzibikira omusango ogw’okukabasanya omukozi we gwe baali bamuvunaana.\nHamid Muhammed avunaana Kabafunzaki\nWaliwo n’amaloboozi agaakwatibwa ge baazannye mu kkooti nga gaali wakati wa Kabafunzaki ne Mohammed bwe baali bategeeragana okumuwa obukadde butaano nga baalina kusisinkana mu woteeri ya Serena mu Kampala.\nMu maloboozi gano kigambibwa nti Kabafunzaki yasuubiza Mohammed okwogera n’omuwala eyali amuvunaana okumukabasanya omusango aguveeko era mbu yamusuubiza n’okutuuza olukiiko lwa bannamawulire mwe yali agenda okulongooseza erinnya lye eryali lyonoonese.\nWabula kkooti ebadde ekyagenda mu maaso n’okuwulira obujulizi bwa Mohammed omu ku bannamateeka abawolereza Kabafunzaki ne banne Jude Byamukama n’ategeeza Omulamuzi Margaret Tibulya awulira omusango guno ng’omu ku bavunaanibwa Bruce Lubowa bw’atasobola kweyongerayo na kuwulira musango kuba mulwadde.\nOmulamuzi Tibulya yakkiriziganyizza, n’okusaba kwa Byamukama nayongerayo okuwulira omusango guno okutuusa nga March 21, 2018. Wabula obwedda Mohammed awa obujulizi bw’amaloboozi ne vidiyo nga Kabafunzaki anyenya mutwe.\nMu April w’omwaka oguwedde Kabafunzaki n’omuyambi we Brian Mugabo ne Bruce Lubowa baakwatibwa okuva mu woteeri ya Serena nga kigambibwa nti baggya obukadde butaano ku Hamid Mohammed okusobola okuzibira omusango gw’okukabasanya omu ku bakozi be.\nKabafunzaki baamuyimiriza ku mulimu olw’okumulumirizza okulya enguzi.\nKabafunzaki bamulumirizza okulya enguzi


Okubikkulirwa 2 LCB - Ebbaluwa Eyawandiikirwa ab’omu - Bible Gateway\nEbbaluwa Eyawandiikirwa ab’omu Kkanisa ya Efeso\n2 (A)“Eri malayika ow’Ekkanisa ey’omu Efeso wandiika nti:\nBw’ati bw’ayogera oyo akwata emmunyeenye omusanvu mu ngalo ze mu mukono gwe ogwa ddyo, oyo atambulira wakati w’ebikondo by’ettaala omusanvu ebya zaabu.\n2 (B)Nti mmanyi ebikolwa byo n’okugumiikiriza kwo, era nga tosobola kugumiikiriza bakozi ba bibi era ng’ogezesezza abo abeeyita abatume n’obavumbula nga balimba. 3 (C)Era ogumiikirizza okubonaabona n’oguma olw’erinnya lyange, n’otokoowa.\n4 (D)Naye nnina ensonga gye nkuvunaana: tokyanjagala nga bwe wanjagalanga edda. 5 (E)Noolwekyo jjukira we waseeseetuka. Weenenye, onjagale nga bwe wanjagalanga edda. Naye bw’otookole bw’otyo ndijja gy’oli ne nzigyawo ekikondo ky’ettaala yo mu kifo kyakyo, okuggyako nga weenenya. 6 (F)Wabula ekirungi ekikuliko kye kino: okyawa ebikolwa by’Abanikolayiti[a] nga nange bwe mbikyawa.\n7 (G)Alina amatu, awulire Omwoyo ky’agamba Ekkanisa ezo. Oyo awangula ndimuwa okulya ku muti ogw’obulamu oguli mu nnimiro ya Katonda.\nEbbaluwa Eyawandiikirwa ab’omu Kkanisa ya Sumuna\n8 (H)“Eri malayika ow’Ekkanisa ey’omu Sumuna wandiika nti:\nBw’ati bw’ayogera Owoolubereberye era Owenkomerero eyali afudde oluvannyuma n’azuukira n’aba mulamu, 9 (I)nti mmanyi okubonaabona kwo n’obwavu bwo, naye ng’oli mugagga, era n’okulimirira kw’abo abeeyita Abayudaaya songa ssi Bayudaaya, wabula kuŋŋaaniro lya Setaani. 10 (J)Temutya n’akatono ebyo bye mugenda okubonaabona. Laba Setaani anaatera okusiba abamu ku mmwe mu makomera okubagezesa. Muliyigganyizibwa okumala ennaku kumi ddamba. Mubeere beesigwa okutuusa okufa, nange ndibawa engule ey’obulamu.\n11 (K)Alina amatu, awulire Omwoyo ky’agamba Ekkanisa ezo. Oyo awangula talifa mulundi gwakubiri.\nEbbaluwa Eyawandiikirwa ab’omu Kkanisa ya Perugamo\n12 (L)“Eri malayika ow’Ekkanisa ey’e Perugamo wandiika nti:\nBw’ati bw’ayogera oyo alina ekitala ekyogi eky’obwogi obubiri 13 (M)nti, Mmanyi gy’obeera awo awali entebe y’obwakabaka bwa Setaani, kyokka ng’onywezezza erinnya lyange era wasigala n’okukkiriza kwo, ne mu biseera Antipa omujulirwa wange omwesigwa mwe yattirwa wakati mu mmwe, eyo Setaani gy’abeera.\n14 (N)Naye nkulinako ensonga ntono: eyo olinayo ab’enjigiriza eya Balamu eyayigiriza Balaki okutega abaana ba Isirayiri omutego n’abaliisa ennyama ey’omuzizo eyassaddaakirwa eri bakatonda abalala, era n’okwenda. 15 (O)Ate era olinayo n’abakkiririza mu njigiriza y’Abanikolayiti. 16 (P)Noolwekyo weenenye, bw’otookikole ndijja mangu ne nnwanyisa abantu abo n’ekitala eky’omu kamwa kange.\n17 (Q)Alina amatu, awulire Omwoyo ky’agamba Ekkanisa ezo. Oyo awangula ndimuwa ku maanu eyakwekebwa. Era ndimuwa ejjinja eryeru eriwandiikiddwako erinnya eriggya eritamanyiddwa muntu mulala yenna wabula oyo aliweereddwa.”\nEbbaluwa Eyawandiikirwa ab’omu Kkanisa ya Suwatira\n18 (R)“Eri malayika ow’Ekkanisa ey’omu Suwatira wandiika nti:\nBw’ati bw’ayogera Omwana wa Katonda, oyo alina amaaso agali ng’ennimi ez’omuliro, n’ebigere ebimasamasa ng’ekikomo ekizigule 19 (S)nti, Mmanyi ebikolwa byo, n’okwagala kwo, n’okukkiriza kwo, n’obutuukirivu bwo, n’okugumiikiriza kwo, era n’ebikolwa byo eby’oluvannyuma bisinga ebyasooka.\n20 (T)Kyokka nkulinako ensonga eno. Ogumiikiriza omukazi Yezeberi eyeeyita nnabbi omukazi akyamya abaweereza bange ng’abayigiriza obwenzi n’okulya emmere eweereddwayo eri bakatonda abalala. 21 (U)Namuwa ekiseera yeenenye, kyokka tayagala kwenenya bwenzi bwe. 22 (V)Laba, ndimulwaza obulwadde obulimusuula ku ndiri, era n’abo baayenda nabo mbatuuse ku bulumi obw’amaanyi, okuggyako nga beenenyezza ebikolwa byabwe. 23 (W)Era nditta abaana be. Olwo Ekkanisa zonna ziryoke zitegeere nti nkebera emitima n’ebirowoozo era ndibasasula ng’ebikolwa byabwe bwe biri.\n24 (X)Kale mmwe abalala abali mu Suwatira abatagoberera kuyigiriza kuno abatamanyi bintu bya Setaani eby’obuziba ng’enjogera bw’egamba, sigenda kubassaako mugugu mulala. 25 (Y)Wabula munyweze nnyo kye mulina okutuusa lwe ndijja.\n26 (Z)Oyo aliwangula era n’oyo alisigala ng’akola emirimu gyange okutuusa ku nkomerero, ndimuwa obuyinza okufuga amawanga. 27 (AA)‘Alibafuga n’omuggo ogw’ekyuma, n’abayasaayasa ng’ayasaayasa ebibya eby’ebbumba.’ 28 (AB)Era ndimuwa emmunyeenye ey’enkya nga nange bwe nagiweebwa Kitange. 29 (AC)Alina amatu awulire Omwoyo ky’agamba Ekkanisa ezo.\n2:6 Abanikolayiti kyali kibinja ky’abantu mu kkanisa ekyali kisizza ekimu n’abakaafiri abaasinzanga ebifaananyi. Baayigirizanga nti Omwoyo yabakkiriza okusinza ebifaananyi n’okukola ebikolwa eby’obugwagwa\n2:1 : a Kub 1:16 b Kub 1:12, 13\n2:2 : a Kub 3:1, 8, 15 b 1Yk 4:1 c 2Ko 11:13\n2:3 : Yk 15:21\n2:4 : Mat 24:12\n2:5 : a nny 16, 22 b Kub 1:20\n2:6 : nny 15\n2:7 : a Mat 11:15 b Lub 2:9 c Luk 23:43\n2:8 : a Kub 1:11 b Kub 1:17 c Kub 1:18\n2:9 : a Yak 2:5 b Kub 3:9 c Mat 4:10\n2:10 : a Kub 3:10 b Dan 1:12, 14 c nny 13\n2:11 : Kub 20:6, 14; 21:8\n2:12 : a Kub 1:11 b Kub 1:16\n2:13 : a Kub 14:12 b nny 9, 24\n2:14 : a nny 20 b 2Pe 2:15 c 1Ko 6:13\n2:15 : nny 6\n2:16 : 2Bs 2:8; Kub 1:16\n2:17 : a Yk 6:49, 50 b Is 62:2 c Kub 19:12\n2:18 : a Kub 1:11 b Kub 1:14, 15\n2:19 : nny 2\n2:20 : 1Bk 16:31; 21:25; 2Bk 9:7\n2:21 : a Bar 2:4 b Kub 9:20\n2:22 : Kub 17:2; 18:9\n2:24 : Bik 15:28\n2:25 : Kub 3:11\n2:26 : Zab 2:8; Kub 3:21\n2:27 : a Kub 12:5 b Is 30:14; Yer 19:11\n2:28 : Kub 22:16\n2:29 : nny 7


Bukedde Online - Namatovu eyawangudde engule ya AFRIMA alaze kyazzaako.\nPoliisi eyisizza amateeka ku bikujjuko by'okumalako omwaka.\nBebe Cool, Irene Namatovu ne Sandra Nankoma bavudde e Ghana na buwanguzi.\nIrene Namatovu n'engule gye yawangudde\n“Eya AFRIMA ewedde kati njagala BET ..” bwatyo omuyimbi Irene Namatovu bwatandise ng’ayogera ku buwanguzi bwe yatuuseko mu mpaka z’okuyimba eza All Africa Music Awards 2018’ (AFRIMA) ezabadde mu kibuga Accra e Ghana ku Lwomukaaga.\nOluyimba lwe ‘Nsambila nyuma nga janzi’ lwawangudde engule y’oluyimba lw’obuwangwa olusinga mu Africa(Best Artist, Duo or Group in African Traditional).\n“Bulijjo mbiraba ku Ttiivi naye ku mulundi guno nze eyabadde ku ntibe za Ttiivi ezenjawulo mu nsi yonna nga bankwasa engule era neebaza Katonda n’abawagizi bange mu nsi yonna olw’obuwanguzi buno.”\nEno ye ngule, Namatovu gyasoose okuwangula wabweru wa Uganda era agamba nti kati ayagala kukolera ya BET.\n“E Ghana nasisinkanye n’okukola omukwano ku bayimbi bamannya mu nsi okuli; Yvone Chaka Chaka, 2Face n’abalala era bano bampadde obuvumu n’obukodyo byesobola okweyambisa okuwangula engule enddala ate waliwo n’abasuubiza kkolabo.” Namatovu eyakomyewo mu ggwanga bwagasseko\nomulamwa, okujjayo embeera y’obuwangwa bwaffe wano, enyamabala, amazina ssaako ensengeka y’ebigambo bye bimu ku byawangusizza oluyimba lwa Namatovu.\nBebe Cool (ku ddyo) ne Nankoma nga bakutte engule.\nMu bbalala abawangudde kuliko; Bebe Cool eyameze Omutanzania Diamond Platnumz n’abalala ku ngule y’omuyimbi omusajja asinga okuyimba mu buvanjuba bwa Afrika (Best Male East Africa).\nOno yewaanye nga bw’ali ‘Big size’. yabadde ayambadde enkofiira okuli ekigambo ‘Silent majority’ engombo gyakozesa ennaku zino yagambye nti “ mu bukakamu (busirise) mwenkolera”\nAte Sandra Nankoma ng'ono abasinga babadde tebamumanyi yeewunyisizza abantu bweyawangudde engule y’omuyimbi omukyala ayimba ennyimba ezisinga okuzaamu abantu essuubi (Best Female Artiste in African Inspirational Music).\nAbalala abavuganyiza; Sheebah Karungi yavuganziza ne Namatovu ne Nankoma ku ngule y’omuyimbi omukyala asinga okuyimba mu buvanjuba bwa Afrika (Best Female East Africa)\nAte ye Sasha Vybz eyakola vidiyo ya Freedom eya Bebe Cool yavuganizza ku ngule y’omukozi wa vidiyo asinga (video director).\nSejjusa olumutadde n'atandika okumansa ssente\nEbikwata ku Gen Sejjusa\nAbapoliisi abaakubye omusibe n'azirika bakwatiddwa


Bukedde Online - Waliwo abanene abannwanyisa - Kadaga\nWaliwo abanene abannwanyisa - Kadaga\nAbatuuze bakubye ssentebe wa NRM e Bugiri...\nAbabbye amata mu supamaketi babakutte\nYagambye nti waliwo ekibinja ky’abantu ab’amaanyi mu ggwanga ekiri mu kaweefube w’okumusuula aleme kudda mu Palamenti akikulira amusikire ku bwasipiika.\nSIPIIKA wa Palamenti, Rebecca Kadaga, agambye nti wadde y’omu ku basinga okuwalanibwa mu Uganda, tajja kukkiriza bantu ab’olubatu okumufutyanka n’okumuggya ku mulamwa gw’okulwanirira abakazi.\n“Ndi omu ku bantu abasinga okulwanyisibwa mu Uganda. Pulezidenti Museveni bw’aba y’asinga, nze mmuddirira,” Kadaga, bwe yategeezezza ku mikolo gy’okukuza emyaka 30 bukya NRM ejja mu buyinza. Emikolo gyabadde ku ssomero lya Kasota Primary.\n“Enkiiko zituula mu Bugiri, ku kitebe kya minisitule y’ensonga ez’ebweru, e Nawantumbi, Jinja ne mu wooteeri z’omu Kampala nga zonna zikolerera kusuula Kadaga”, bwe yagambye nga talina linnya ly’ayatudde.\nYageraageranyizza Uganda ku kkampuni nti, Abasoga n’abakazi Bannayuganda bagirinamu emigabo erabwe batyo balina okufuna ku bifo ebisava.\nWano omu ku bantu abangi abaabadde basirise we yayisirizzaamu eddoboozi n’abuuza nti, “B’ani abo abakulwanyisa?”\nN’addamu nti, “Omusajja ayagala ekifo kyange aguliridde abamuvuganya bonna ne bava mu lwokaano kati alina obudde okutambula mu bitundu by’eggwanga ng’atokota abeesimbyewo ku tikiti za NRM ng’abakozesa ddiiru y’okumuwagira ng’okulonda Sipiika addako kutuuse,” bwe yakkaatirizza.\nYakubirizza Abasoga n’abantu b’omu Buvanjuba bwa Uganda okulwana amasajja balemese ebifo byabwe ebisava okutwalibwa abantu abava ku ‘kyalo ekimu’.\nYabasabye okumuyiira obululu mu kulonda okujja.